Pertempuran Maritsa: Kemenangan Ajaib Turki Uthmaniyyah

Pada peringkat awal penubuhan Kesultanan Turki Uthmaniyyah, kerajaan mula berkembang dengan pantas menjadi kerajaan yang kuat ketika era pemerintahan Sultan Murad I (1362-1389), dan Sultan Bayezid I (1389-1402). Ketika pemerintahan Sultan Murad I, Kesultanan Turki Uthmaniyyah mula merempuh benua Eropah dengan jayanya hingga baginda mangkat dalam Pertempuran Kosovo 1389 menentang gabungan negara-negara Balkan. Dalam banyak-banyak pertempuran sepanjang 27 tahun pemerintahan Sultan Murad I, terdapat satu pertempuran yang boleh di anggap antara pertempuran paling ajaib dalam sejarah dunia, iaitu Pertempuran Maritsa pada tahun 1371, kemenangan menakjubkan 800 orang tentera Turki Uthmaniyyah menentang 70,000 orang tentera Serbia.

PERTEMPURAN MARITSA 1371

Pertempuran Maritsa tercetus pada tanggal 26 September 1371 yang berlokasi di Sungai Maritsa, Greece sekarang. Pertempuran ini merupakan sinambungan daripada Pertempuran Maritsa 1364 akibat ketidakpuasan hati Raja Serbia iaitu Vukašin Mrnjavčević yang kalah ketika berdepan Turki Uthmaniyyah yang hanya berjumlah 5,000 orang walaupun tentera Serbia berjumlah 30,000 orang. Dalam Pertempuran Maritsa 1371, yang sekali lagi berlaku antara tentera Turki Uthmaniyyah menentang pasukan Serbia. Pasukan tentera Serbia ingin melakukan serangan besar-besaran ke atas ibu negara Turki Uthmaniyyah di Adrianople (kini dikenali sebagai Edirne) ketika ketiadaan Sultan Murad I di kota tersebut.

Kemaraan pasukan Serbia bersama kira-kira 70,000 orang tersekat di Sungai Maritsa apabila bertembung dengan sebilangan kecil tentera Turki di bawah pimpinan Lala Shahin Pasha dan Evrenos. Melihat kelibat puluhan ribu pasukan Serbia, beliau menyedari yang Turki tiada harapan untuk menang. Secara logiknya, mana mampu 800 orang menang berdepan 70,000 orang tentera. Dengan itu, Lala Shahin Pasha bertindak berpura-pura menyerah kalah kepada Raja Vukasin. Pada sebelah malam ketika tentera Serbia sedang nyenyak tidur, pasukan tentera Turki yang berpura-pura menyerah kalah tadi bertindak menyerang hendak kem tentera Serbia, (dan pelbagai lagi taktik hebat yang tiada dalam rekod sumber sejarah) menyebabkan pasukan Serbia menjadi huru-hara dan bingung. Akibatnya, hampir semua tentera Serbia berjaya di bunuh termasuk Raja dan saudaranya sekali di bunuh oleh 800 orang pahlawan Turki di bawah pimpinan Lala Shahin Pasha.

KESIMPULAN

Peperangan tersebut sebenarnya titik permulaan kepada siri penaklukan Turki Uthmaniyyah dalam menguasai wilayah Balkan yang ketika itu di perintah banyak kerajaan-kerajaan kecil, dan pihak gereja mula bimbang akan kebangkitan bangsa Turki hingga terjadinya Perang Kosovo 1389, dan Pertempuran Nicopolis 1396 yang dimenangi oleh Turki Uthmaniyyah menentang gabungan negara-negara Kristian Eropah.

RUJUKAN

Alyssa Faden (2014), September 26th, 1371 | The Battle of Maritsa, Sep 26, 2014

Battle of the Maritsa River. Encyclopædia Britannica. Retrieved 21-03-2018


Sokushinbutsu – Sami Buddha Yang Berhenti Makan Untuk Jadi Mumia Jepun

Sebut saja mumia, ramai membayangkan Tamadun Mesir Purba dan amalan pemumiaan untuk si mati. Tetapi di Jepun, siapa sangka mumia juga wujud di Negara Matahari Terbit itu. Mumia sami Buddha ini dikenali sebagai sokushinbutsu dan menjadi pujaan kumpulan tertentu sejak beratus tahun lalu.

Amalan sokushinbutsu ini dikatakan dibawa oleh sekumpulan sami Buddha berfahaman Shingon pada abad ke-14. Mengikut riwayat, pengasas fahaman Shingon iaitu Kukai/Kobo Daishi (774–835 Masihi) percaya sesiapa saja boleh menjadi Buddha di alam fizikal ini tanpa perlu mencapai status Buddha untuk proses kelahiran semula (reincarnation). Konsep ini dikenali sebagai sokushin jobutsu.

Kukai didakwa telah mencapai status itu sekitar 1,200 tahun yang lalu. Ramai pengikut Shingon percaya beliau masih hidup dan bersemayam di Makam Okunoinnya di kompleks kuil Koyasan, Wakayama. Disebabkan kepercayaan inilah, para sami sentiasa membawa makanan ke makamnya setiap hari. Bagi setiap sokushinbutsu, satu persamaan yang dimiliki ialah perkataan kanji kai (海) yang merujuk kepada nama Kukai.

Terdapat 18 sokushinbutsu yang bertaburan di Jepun. Sebahagian besarnya terletak di Dewa Sanzan – tiga puncak suci Gunung Gassan, Gunung Yudono dan Gunung Haguro di Yamagata. Sementara wilayah Shonai yang terbentang dari puncak-puncak Dewa hingga ke Laut Jepun mempunyai enam mumia. Manakala Okitama yang terletak di selatan pula mempunyai dua mumia. Niigata mempunyai empat dengan Fukushima, Gifu, Ibaraki, Kanagawa, Kyoto dan Nagano masing-masing mempunyai satu sokushinbutsu.

Sehingga pertengahan abad ke-17, tiga gunung suci Dewa dikaitkan dengan pelbagai fahaman agama. Tetapi semua itu berubah pada 1641 apabila kuil-kuil Buddha di Gunung Haguro memilih menukar fahaman daripada Shingon kepada Tendai. Peralihan ini dipercayai bagi menampakkan mereka sealiran dengan pemerintah tidak rasmi Jepun ketika itu, Keshogunan Tokugawa.

Kumpulan Shingon yang bertapak di Gunung Yudono digesa agar melakukan perkara sama. Bimbang pengamal Tendai akan cuba merampas kedudukan mereka di Yudono, pihak Shingon menghantar petisyen kepada kerajaan di Edo agar mengiktiraf kedudukan mereka. Walaupun kedudukan pihak Shingon diiktiraf oleh Keshogunan Tokugawa, pihak Tendai terus mendesak agar diberi kawalan di Gassan dan Haguro.

Ironinya, kedua-dua fahaman ini diasaskan di Jepun sekitar abad kesembilan Masihi dan bersifat esoterik. Bezanya di sini ialah Tendai lebih banyak berperanan sebagai penyebar agama Buddha dengan Shingon lebih bersifat tertutup. Pertembungan dua kumpulan ini menarik perhatian sekumpulan sami zahid yang dipanggil issei gyonin ke Gunung Yudono. Memandangkan ramai issei gyonin ini merupakan orang luar, ini menjelaskan mengapa sokushinbutsu banyak ditemui di Yamagata.

Di Yudono, terdapat tiga kumpulan sami iaitu sami Shingon, pengikut shugenja pengasas kuil Buddha di Yudono Shobo (832-909 Masihi) dan issei gyonin. Issei gyonin wujud di luar hierarki kuil dan dianggap lebih ekstrem dari segi pengasingan dan ritual mereka.

Ini kerana sami yang tidak berkahwin misalnya mengambil anak murid sebagai pewaris legasi mereka. Sementara shugenja yang sudah berkahwin pula mewariskan pengetahuan dan pengalaman mereka kepada anak-anak. Manakala issei gyonin pula melakukan ritual berseorangan di gunung-ganang semasa musim sejuk dengan sokongan penaung dan pengikut mereka selama berbulan-bulan lamanya.

Issei gyonin terkenal dengan mokujiki atau makan kayu. Makan kayu di sini ialah makan semua bahagian pada pokok semasa mereka mengasingkan diri seperti akar, daun dan kulit kayu. Kononnya dengan mengamalkan mokujiki, ia dapat meningkatkan kuasa kezahidan mereka. Issei gyonin juga mengelak mengambil 10 jenis bijirin termasuk nasi, gandum dan kacang soya.

Mokujiki dianggap permulaan kepada proses seseorang issei gyonin menjadi sokushinbutsu. Ini kerana tanpa makanan sebenar dan perlu bergantung kepada semua komponen pokok sebagai makanan, ia menghilangkan lemak dalam badan. Ini memaksa issei gyonin berpuasa lama dan bermeditasi sekaligus membawa kepada kelaparan.

Issei gyonin ini akan mati dalam keadaan jhana (meditasi) sambil menyebut nenbutsu (mantera berkenaan Buddha). Badan mereka akan terpelihara secara semulajadi sebagai mumia dengan gigi dan kulit masih utuh serta tanpa keperluan pengawet tiruan.

Dalam sesetengah kes, ada issei gyonin yang memilih untuk ditanam hidup-hidup. Ritual ini dikenali sebagai dochu nyujo. Ritual ini menyaksikan issei gyonin ditempatkan dalam sel bawah tanah bagi membolehkannya bermeditasi dalam tempoh tiga tahun dan tiga bulan. Ritual ini juga menjadikan issei gyonin sebagai sokushinbutsu.

Tetapi ramai saintis percaya sokushinbutsu terjadi akibat proses pemumiaan pasca-kematian, bukannya secara semulajadi seperti didakwa sesetengah pihak. Ini berdasarkan kajian yang dibuat Sekolah Perubatan Universiti Niigata terhadap sokushinbutsu pada tahun 60-an. Ini kerana iklim Jepun yang sejuk dan panas tidak sesuai untuk pemumiaan dengan iklim panas dan kering Mesir amat sesuai untuk proses berkenaan.

Ia turut disokong oleh bukti kajian arkeologi di mana pada stupa-stupa yang didakwa mengandungi sokushinbutsu, yang ditemui rangka manusia dan bukan mumia sami Buddha. Di sebalik semua pendedahan ini, ia langsung tidak menghilangkan unsur mistik yang menyelubungi sokushinbutsu.

Tetapi semua itu berubah dengan kemunculan Zaman Pemulihan Meiji pada pertengahan abad ke-19. Rejim baru menukar agama rasmi Jepun daripada Buddha kepada Shinto. Dengan perubahan polisi ini, agama Buddha dan Shinto perlu dipisahkan termasuk kuil-kuil kedua-dua agama sekiranya ia wujud di tempat yang sama.

Bagi kumpulan Shingon, perubahan polisi ini menggugat status kuil mereka di Yudono. Walaupun telah menegaskan bahawa mereka merupakan sebahagian daripada agama Buddha, bantahan mereka ditolak oleh kerajaan. Akibatnya, semua hak pengamalan yang dikurniakan sebelum ini semasa era Keshogunan Tokugawa ditarik balik.

Kerajaan baru juga telah mengharamkan amalan sokushinbutsu atas alasan ia merupakan satu perbuatan bunuh diri. Justeru, individu yang cuba melakukan ritual dochu nyujo (menanam issei gyonin hidup-hidup) akan berdepan tuduhan jenayah. Sementara cubaan mengeluarkan issei gyonin daripada sel mereka selepas tempoh tiga tahun tiga bulan dianggap perbuatan merompak kubur.

Dengan kuil tidak lagi mendapat sokongan kewangan, maka pengurusan kuil berpaling kepada sokushinbutsu sebagai cara meneruskan kelangsungan kuil mereka. Dengan elemen mistik yang menyelubungi mumia ini, maka mudah bagi para sami menjual cerita sokushinbutsu kepada orang ramai. Ini secara tidak langsung membantu menjana pendapatan yang amat diperlukan kuil.

Tetapi hari ini, sokushinbutsu berdepan cabaran baru: status sebagai warisan kebudayaan dan keagamaan. Disebabkan ia dikelaskan sebagai mayat, ia tidak mendapat perlindungan sama yang diberi kepada patung-patung atau mana-mana imej penting Buddha. Sementara ritual tertentu seperti menukar jubah pada mumia yang berlangsung setiap enam hingga 12 tahun pula bersifat tertutup dan tidak dibuka kepada orang awam.

Ini menyebabkan sesetengah pihak sudah mula mempertikai sama ada sokushinbutsu patut diberi status warisan kebudayaan atau tidak. Tanpa dana khas yang diperuntukkan kerajaan untuk warisan kebudayaan Jepun, pengurusan kuil-kuil yang mempunyai sokushinbutsu terpaksa menanggung kos penyelenggaraan mumia yang tinggi.

Satu cara untuk mengatasi masalah ini ialah kerjasama antara kerajaan tempatan dengan pengurusan kuil bagi menjadikan sokushinbutsu sebagai tarikan pelancong. Ini termasuk membiayai kos pengangkutan pelancong ke kuil-kuil berkenaan. Dengan kerjasama ini, sokushinbutsu akan terus kekal menjadi tatapan generasi penduduk Jepun seterusnya – walaupun ia masih bersifat pelik bin ajaib kepada orang luar.

Kalau anda berminat dengan artikel sejarah Jepun seperti ini, kami nak cadangkan buku terbaru kami, KITAB TAMADUN JEPUN pada pautan berikut: http://bit.ly/KitabTamadunJepun

RUJUKAN

Iwahana, M. (2022, 26 Januari). “Sokushinbutsu”: Japan’s Buddhist Mummies. Nippon.com.


Kenapa KFC Hampir Gagal Di India?

Sejak ditubuhkan pada tahun 1930, KFC berjaya menjadi antara restoran makanan segera terbesar di dunia. Malah di beberapa buah negara, KFC bersaing hebat dengan Mcdonalds untuk menjadi jaguh dalam pasaran restoran makanan segera.

Seperti di Malaysia, KFC boleh dianggap sebagai pencetus kepada pembukaan restoran makanan segera di luar bandar. Bermakna KFC akan mendorong restoran makanan segera lain untuk membuka cawangannya.

Berbeza pula dengan India kerana mereka hampir sahaja lingkup ketika baru membuka beberapa cawangan pada era 90-an. Sebagai negara yang memiliki antara populasi teramai di dunia, KFC pasti tidak mahu melepaskan peluang keemasan. Tapi sayangnya KFC tidak mendapat sambutan.

Kenapa boleh jadi begitu?

India merupakan antara negara yang memiliki populasi orang miskin tertinggi. Kebanyakkan daripada mereka memang agak sukar untuk mendapatkan makanan berkhasiat kerana harganya agak mahal

Senang cerita boleh dikatakan orang India agak kekurangan zat. Sebagai restoran makanan segera, pembukaan KFC telah ditentang sehabis-habisnya pada peringkat awal. Hal ini demikian kerana KFC dikatakan menyembunyikan kuantiti MSG yang digunakan. Selain itu, KFC juga dikatakan menggunakan lemak babi dalam penghasilan makanan.

Penduduk India beranggapan pembukaan KFC akan mengganggu kedai street food yang selama ini beroperasi tanpa gangguan.

Restoran makanan segera seperti KFC miliki kadar pengeluaran dan penghasilan makanan yang sangat tinggi. Jadi jika restoran makanan segera itu dipenuhi pelanggan sekalipun, mereka mampu menghadapinya dengan tenang.

Berlainan pula dengan kedai street food India kerana mereka miliki target tertentu bagi memastikan jualan tidak terbazir. Jika jumlah pelanggan melebih target, makanan akan habis.

Mahu tak mahu mereka perlu hasilkan makanan dalam jumlah yang besar bagi berlawan dengan KFC.

KFC dikatakan melakukan kekejaman terhadap haiwan apabila timbul video ayam diternak dalam keadaa yang menyedihkan. Situasi itu telah menyebabkan beberapa pertubuhan melancarkan petisyen bagi menghalang pembukaan KFC di India.

Hal ini menjadi semakin rumit kerana petisyen tersebut turut disokong oleh sebahagian besar selebriti India. Di pihak KFC pula mereka terus menafikan dakwaan tersebut dan membuka lebih banyak lagi cawangan. Tetapi tidak semuanya mampu bertahan.

Biarpun berasal daripada Amerika Syarikat, KFC akan cuba sedaya-upaya untuk beradaptasi dengan budaya sesebuah negara untuk hasilkan makanan yang mesra dengan selera rakyat.

Perkara ini tidak terjadi di India kerana KFC hanya menawarkan menu biasa sahaja. Pada mula KFC tidak akan menjangka peristiwa seumpama itu akan terjadi.

Hal ini demikian kerana pelanggan sasaran KFC di India adalah golongan kelas pertengahan. Jadi menu yang tidak melambangkan makanan India tidak menjadi masalah.

Namun lain pula terjadi kerana KFC mendapat kritikan daripada masyarakat India sehingga berlakunya boikot kerana makanan yang tidak mesra India.

Pada akhirnya KFC berjaya mengatasi semua masalah di atas sehingga mampu membuka lebih 300 cawangan di India. Bukan itu sahaja, KFC berjaya mendapatkan keuntungan yang begitu besar daripada negara antara populasi tertinggi dunia ini.

Jadi, kegagalan itu bukan bermakna kita akan jatuh untuk selamanya. Tetapi kegagalan itu adalah tonik untuk kita capai kejayaan yang lebih besar.

RUJUKAN:

Peanich. (n.d). Why KFC failed in India? Dipetik daripada https://peanich.com/why-kfc-failed-in-india/


Benarkah Tuduhan Raja-Raja Melayu Mahu Melakukan Kudeta?

Baru-baru ini, seorang Menteri mendakwa bahawa kerajaan terpaksa menarik diri daripada menerimapakai Statut Rome dengan alasan coup d’etat boleh berlaku.

Coup d’etat atau rampasan kuasa bukanlah sesuatu yang boleh dimain-mainkan atau dicanang sebegitu sahaja tanpa bukti.

Tuduhan sedemikian sudah pastinya akan menyebabkan pelabur menjadi gemuruh untuk melabur di Malaysia. Apa tidaknya kalau duit yang dilaburkan tidak boleh dibawa keluar pula.

Tetapi, adakah tuduhan itu berasas?

Statut Rom ditolak kerana Majlis Raja-Raja tidak bersetuju dengan sebahagian daripada Statut tersebut yang dianggap menjadi pintu belakang untuk melemahkan kedudukan Majlis Raja-Raja.

Majlis Raja-Raja membuat kesimpulan tersebut berdasarkan 2 perkara; yakni keengganan kerajaan Persekutuan membawa usul tersebut kepada Majlis Raja-Raja sebelum menerimapakai peruntukan tersebut, dan hasil rumusan 4 orang ahli akademik tempatan.

Dalam matapelajaran Sejarah, kita dimomokkan bagaimana Sultan Abdullah telah diperdaya oleh British di Pulau Pangkor. Begitu juga kelicikan Sir Harold MacMicheal dalam memperdayakan Sultan-Sultan untuk menubuhkan Malayan Union. Dalam hal ini, tindakan Majlis Raja-Raja adalah tepat dan betul untuk mengelakkan sejarah hitam berulang.

Sekiranya yang membantah Statut Rom itu adalah Majlis Raja-Raja itu sendiri, apakah kegentaran kerajaan akan rampasan kuasa itu berasas?

Secara asasnya, di peringkat tertinggi kerajaan Malaysia adalah Duli Yang Maha Mulia Yang DiPertuan Agong. Baginda adalah ketua negara Malaysia.

Baginda juga adalah wakil kepada Majlis Raja-Raja dalam hal ehwal pentadbiran negara. Antara tugas baginda adalah:1. Sebagai ketua agama Islam di negeri-negeri tak beraja.2. Sebagai pelindung kepada hak orang Melayu dan Bumiputera.3. Sebagai pelindung kepada hak bukan bumiputera (nota: kerakyatan kepada bukan bumiputera hanya diperkenankan oleh Majlis Raja-Raja selepas 1948 melalui penubuhan Persekutuan Tanah Melayu pada 1 Februari 1948).

Walaupun Kerajaan Persekutuan dilantik melalui proses demokrasi, yang dilantik cumalah badan legislatif, yakni Parlimen. Daripada Parlimen, badan eksekutif dilantik bagi mentadbir badan pelaksana kerajaan bagi pihak Yang DiPertuan Agong.

Bagi pihak? Kenapa bagi pihak? Bukankah kerajaan itu dari rakyat untuk rakyat? Kata-kata itu tidak sesuai digunapakai dalam konteks Malaysia yang mengamalkan sistem Raja Berpelembagaan.

Raja-Raja adalah penaung kepada Institusi Kerajaan. Seperti disebut di atas, Yang DiPertuan Agong adalah ketua negara. Perdana Menteri yang merupakan lantikan daripada Parlimen pula cumalah pentadbir kerajaan bagi pihak Majlis Raja-Raja.

Itu sebab perlantikan PM memerlukan perkenan daripada Yang DiPertuan Agong. Itu sebab kenapa di belakang institusi kerajaan utama, terdapat perkataan Diraja (sebagai contoh, ATM dan PDRM). Itulah sebab di atas sampul surat daripada kerajaan, terdapat perkataan Urusan Sri Paduka Baginda, dan bukannya urusan Perdana Menteri. Itu sebab di dalam Rukun Negara, yang keduanya Kesetiaan kepada Raja dan Negara, bukannya Kesetiaan kepada Perdana Menteri dan Parti.

Jadi, kalau Majlis Raja-Raja tak perkenan dengan pengiktirafan Statut Rom, dan mereka juga adalah ketua negara sebenar-benarnya, apakah dakwaan rampasan kuasa itu sebenarnya suatu amaran, bukan kerisauan? Kerana sang ketua tak boleh merampas apa yang sudah dipegang, cuma yang gian terhadap kuasa yang akan cuba merampas apa yang tiada di tangannya.

Dengan mengandaikan berlakunya rampasan kuasa dan tuduhan deep state adalah sangat dahsyat malah ia seolah-olah mahu meletakkan keterlibatan Angkatan Tentera Malaysia. Janganlah kerana mahu mengekalkan survival politik, kestabilan negara sanggup diperjudikan.

Kita seharusnya lihat, keinginan Malaysia untuk meratifikasikan Statut Rom secara autonomi tanpa mendapatkan pandangan pihak pemegang taruh seperti Majlis Raja-Raja dan kalangan rakyat adalah salah pihak pemerintah dan seharusnya, pihak pemerintah lebih bertanggungjawab dengan mengakui kesalahan sendiri dan bukan menuding jari dan menyalahkan pihak lain atau dengan mewujudkan fear mongering supaya pemerintah nampak mulia walhal sebenarnya anda yang silap langkah dalam membentuk satu-satu polisi berdasarkan konvensyen antarabangsa yang negara kita sendiri tidak perlukan.

Suka kami mahu katakan, Malaysia seharusnya menumpukan dan menggembleng tenaga memperkukuh ratifikasi konvensyen sedia ada, khususnya darihal penguatkuasaan maritim dan alam sekitar yang masih lompong dan dilihat tidak mencapai standard pun. Kita telah lihat bagaimana Malaysia yang merupakan negara signatori International Convention In Preventing Pollution at Sea masih tidak tegas dalam menguatkuasa undang-undang anti pencemaran di laut terhadap kapal-kapal asing.

Sedang Singapura kini menguatkuasakan ketetapan Emission Control Area, kita masih belum lagi membawa ke meja PBB penguatkuasaan special area bagi pembuangan sisa pepejal di Selat Melaka seperti mana negara-negara Carribean, masih belum ada kuatkuasa undang-undang zon perairan anti pencemaran dan pelepasan gas Sulfur Oksida dan Nitrogen Oksida sebagaimana yang telah dibuat oleh Kesatuan Eropah sejak tahun 2008.Kita sudah ratifikasi ketetapan antarabangsa ini tapi kita sibuk nak ratifikasi konvensyen yang tak penting malah pihak agensi penguatkuasa seolah dinafikan lagi aset dan dana untuk mempunyai aset dan sumber manusia untuk menguatkuasa undang-undang tersebut.

Lihatlah dan tanyalah APMM, apakah mereka mempunyai keupayaan mencegah tumpahan minyak?

Tanyalah Jabatan Laut, adakah kapal mereka memadai untuk menguatkuasa trafik perkapalan?

Nampak macam agak melalut tapi hakikatnya itulah dia. Pemerintah sibuk nak ratifikasi konvensyen baru sedangkan yang lama pun tak dibuat apa-apa dan lepas tu demi survival politik mula menggembar gemburkan cerita-cerita kudeta dan deepstate yang kami anggap bullshit dan mengganggu gugat kestabilan negara amnya.

Cukuplah berpolitik merepek sebegini. Banyak lagi keperluan pasukan keselamatan kita yang harus diutamakan.

Pada masa sama, kami merafak sembah taat setia kami kepada Yang DiPertuan Agong, semoga kekal selamat menjadi payung kepada negaraku Malaysia dan kekal berdaulat selagi bulan dan bintang di langit dan ombak mencecah pantai seluruh negara. – IkanSadinMakanOrang & WarPig Artikel dinaikkan selepas mendapat izin laman sekutu kami, Malaysia Military Power.


Kenapa Bangunan Kelihatan “Menari” Ketika Gempa Bumi?

Jika anda menaip di laman sesawang Google berkaitan dengan tajuk video “japan earthquake makes skyscraper dancing” anda sudah terbayangkan bangunan di Jepun “menari” akibat gempa bumi, kelihatan agak aneh dan pelik bukan? Namun, itu yang terjadi di negara Jepun apabila gempa bumi bawah laut yang dasyhat berskala 9.1 Richter Tōhoku melanda Jepun pada 11 Mac 2011, menyebabkan beberapa bangunan bergoyang kekiri dan ke kanan seakan-akan “menari” hasil dari kekuatan gempa tersebut, namun bangunan tersebut masih stabil. Beberapa pencakar langit didalam video tersebut kelihatan bergoyang namun penghuni didalamnya hanya mengalami sedikit gegaran.

Teknologi “Base Isolation” ataupun nama lainnya “High Damping Rubber Bearing” adalah merupakan satu teknologi yang canggih didalam kejuruteraan gempa bumi yang dipasang diantara asas struktur bangunan. Ia bertujuan untuk membenarkan struktur bangunan atau bukan bangunan (seperti arca muzium) untuk terselamat dari impak seismik (gempa bumi) melalui pengubah suaian tersebut. Teknologi ini membenarkan bangunan mengasingkan asasnya dari pergerakan bumi dan menjadi fleksibel namun mengelakkan struktur dari runtuh akibat daya tenaga seismik dari gempa bumi.

Sesebuah struktur yang dengan asas bangunan yang tetap (iaitu “fixed foundations”, telah dipasang secara tetap kedalam tanah) akan bergerak bersama dengan tanah sewaktu gempa bumi, lalu menyebabkan kemusnahan ketara pada struktur diatasnya. Dan dengan adanya teknologi “base isolation”, bangunan tersebut akan “diasingkan” dari tanah, iaitu berdiri diatas bearing(pengalas) getah yang fleksibel, ia akan bergerak sedikit atau tidak bergerak sama sekali sewaktu gempa bumi. Menarik bukan?

Teknologi tersebut sama seperti sistem penyerap hentakan kenderaan dimana penumpang masih kekal selesa walaupun kenderaan tersebut sedang lalu diatas permukaan jalanraya yang kasar.

Dengan adanya teknologi tersebut, sesebuah bangunan batu-bata mahupun struktur konkrit bertetulang (Reinforced Concrete) yang sudah jelasnya mengalami masalah jika dikenakan daya gempa bumi, menjadi mampu menahan gempa bumi, melindungi  struktur itu sendiri serta penghuni didalam bangunan tersebut dari kerosakan utama atau kecederaan. Bagaimanapun, teknologi tersebut tidak sesuai pada kesemua struktur, dan ianya direka untuk tanah yang keras bukannya yang lembut.

Antara contoh salah satu struktur bangunan yang menggunakan teknologi tersebut ialah Ishinomaki Red Cross Hospital, merupakan hospital yang berada di negara Jepun yang menerima tempias gegaran dahsyat gempa bumi besar Tōhoku 9.1 Richter tersebut, namun bangunan tersebut terselamat dengan tiada tingkap yang pecah dan hanya ada beberapa gegaran kecil yang menjatuhkan fail perubatan. Dimana struktur di sekitar hospital tersebut yang tidak dipasang teknologi tersebut ranap sama sekali dari gempa berkenaan. Kerana dibawahnya terdapat ratusan asas bangunan tersebut dipasang “base isolation” ini, hospital ini terus beroperasi serta merta menjaikannya satu-satunya hospital yang tidak musnah sama sekali ketika gempa tersebut melanda. Gegaran berkenaan berlangsung selama 3 minit. Tiada siling yang jatuh atau staf yang tercedera mahupun peralatan perubatan kritikal yang rosak.

Anda boleh menonton video tersebut:

Bearing getah berplumbum tersebut dicipta sebagai “base isolator” sekitar 1970an, terdiri dari tiga komponen asas iaitu sebuah palam berplumbum, getah dan keluli, dan diletakkan didalam beberapa lapisan.

Komponen penting didalam “Base Isolator”

Getah

Getah memberi fleksibiliti melalui keupayaannya untuk bergerak namun kembali kebentuk asal. Apabila gempa bumi berakhir, jika bangunan tidak kembali ke posisi asal nya, bearing(pengalas) getah tersebut akan membawanya kembali secara perlahan. Ia mungkin mengambil masa beberapa bulan, akan tetapi ia tetap akan ke posisi asalnya.

Plumbum

Plumbum dipilih kerana sifatnya seakan-akan plastik, walau ia berubah bentuk sewaktu pergerakan gempa bumi, ia akan kembali ke bentuk asal, dan mampu berubah beberapa banyak kali tanpa hilang kekuatan. Sewaktu gempa bumi, tenaga kinetik gempa bumi diserap kepada tenaga haba sebaik sahaja plumbum tersebut berubah bentuk.

Keluli

Dengan menggunakan beberapa lapisan keluli bersama dengan getah bermakna bearing (pengalas) tersebut mampu bergerak kearah mendatar tetapi tejal pada arah menegak.

Peredam Seismik (Seismic Damper)

Kaedah lain untuk mengawal kehancuran berpunca dari daya seismik kepada bangunan adalah pemasangan peredam seismik (Seismic Damper). Didalam kes ini, peredam tersebut disediakan bersama dengan peranti berasaskan plumbum yang kelihatan sama seperti penyerap hentakan kereta (shock absorber)

Pergerakan tanah memaksa plumbum itu melalui bukaan sempit. Apabila arah pergerakan berubah, arah aliran plumbum juga menjadi songsang (reversed). Prinsip ini masih sama seperti pengalas getah plumbum (lead rubber bearing), dengan tenaga kinetik ditukar kepada tenaga haba, sejurus itu mengelakkan bangunan diatasnya menyerap tenaga kinetik berkenaan.

Pautan laman sesawang dan sumber rujukan :

Base Isolation System: Outline on Principles, Types, Advantages & Applications


Konflik-Konflik Yang Mewarnai Monarki British Sehingga Hari Ini

Keluarga monarki yang menguasai United Kingdom senang kata sangat popular. Hampir setiap orang mengenali mereka, terutamanya Ratu Elizabeth II yang bertakhta sejak 6 Februari 1952.

Kepimpinan baginda dirumuskan sebagai gabungan antara tatacara tradisional dan pendekatan lebih moden. Tetapi pada asalnya, kedudukan Elizabeth untuk mewarisi takhta hanya ditumpang sahaja. Jika bukan kerana cinta hati bapa saudaranya, baginda tidak mungkin menaiki takhta sebenarnya.

Detik paling awal yang menyaksikan kenaikannya sebagai pewaris berlaku sekitar 20 Januari 1936. Pada waktu itu, datuknya George V mangkat setelah sekian lama menghidapi bronchitis.

Perlu ditegaskan bahawa George V mempunyai dua orang sepupu iaitu Maharaja Nicholas II (Rusia) dan Wilhelm II (Jerman). Kedua-duanya digvgvrkan selepas P3r4ng Dunia Pertama. Tindakbalas daripada pep3r4ngan tersebut meletakkan British pada kedudukan yang baik. Dan George V pula mempunyai enam orang anak. Hanya dua sahaja yang perlu diketahui – Albert Christian dan adiknya Albert Frederick.

Secara perlembagaan, Albert Christian terus mewarisi takhta selepas kemangkatan ayahandanya. Baginda dimasyhurkan sebagai Raja Edward VIII yang mengaibkan takhta British dengan beberapa kontroversi. Baginda membuat keputusan untuk berkahwin dengan Wallis Simpson, seorang janda yang diceraikan dua kali.

Malah Simpson sebenarnya mendapatkan cerai daripada suami keduanya Ernest Aldrich untuk berkahwin dengan Edward. Gereja Katolik England tidak mengiktirafkan perkahwinan selepas cerai semasa suami lama masih hidup. Dengan Edward pula selaku Ketua Gereja, masalah mula timbul. Jadi Perdana Menteri Stanley Baldwin membuat keputusan yang berat. Beliau membuatkan semua jawatan kerajaan daripada kabinet ke ahli parlimen letak jawatan.

Kerana Edward, United Kingdom telah menjadi negara tanpa kerajaan. Memandangkan jelas tidak neutral dalam monarki beperlembagaan, Edward terpaksa pilih antara (1) bertakhta (tinggalkan Walis) dan (2) “kahwin dengan perempuan aku cinta” (tinggalkan takhta). Dan pilihan kedua yang dibuat menaikkan Putera Albert Frederick yang kemudiannya dimasyhurkan sebagai Raja George VI.

Raja baharu ini mempunyai dua orang anak: (1) (Puteri Mahkota) Elizabeth Alexandra dan (2) Margaret Rose. Dan selepas kemangkatan George, Elizabeth pun naiklah ke takhta sebagai Ratu British. Andainya Edward berkahwin dengan orang lain yang melahirkan anak, status Elizabeth tentu sekali akan menjadi seperti Sarah Armstrong-Jones (anak Margaret) yang sekadar Lady di Istana Kensington sahaja.

Setelah sekian lama, kontroversi keluarga monarki dilihat senyap sampailah konflik Puteri Diana. Kontroversi sekali lagi melanda apabila Putera Mahkota Charles berkahwin dengan Camilla Parker Bowles juga seorang janda yang bercerai 10 tahun sebelum perkahwinan diraja. Hubungan ini dijadikan sensasi sampai perkahwinan mereka dilangsungkan tanpa kehadiran Ratu Elizabeth dan suaminya Putera Phillip (BBC, 2005). Malah dipetik bahawa Elizabeth tidak menyukai Camilla dan risau akan implikasi perkahwinan tersebut.

Namun angin sensasi ini kemudian tenang, dengan Camilla dinaikkan darjatnya sebagai Duchess Cornwall. Baginda pun membuat kempen kesedaran tentang r0g0l, celik huruf, kebajikan haiwan dan kemiskinan tegar. Sensasi sedemikian tidak berlaku semasa Putera William berkahwin dengan Catherine Middleton. Sambutan perkahwinan dibuat secara gilang-gemilang.

Tetapi apabila tiba giliran adik William iaitu Harry, semuanya berbeza. Harry telahpun dipetik sebagai “anak manja” (spoiled child). Perilaku baginda bagaikan sama seperti moyang saudaranya iaitu Edward yang berkahwin dengan Simpson. Edward pernah digambarkan bersama Ad0lf H1tler suatu masa dahulu. Semasa pemerintahannya, Jerman sudahpun melanggar syarat Perjanjian Versailles dengan meletakkan 3,000 anggota di Rhineland. Edward juga dilihat begitu rapat dengan budaya Jerman. Dan mereka juga pernah bergambar bersama.

Malah pada penghujung P3r4ng Dunia Kedua, fail-fail sulit Kementerian Luar Jerman (berat 400 tan) ditemui di Istana Marburg. 60 keping dokumen dan telegram pula dinamakan “Fail Windsor” yang mendedahkan komunikasi rahsia antara Jerman dan Edward semasa British sedang dib0m Jerman lagi (Maranzani, 2019). Suatu operasi yang dinamakan Willi pula mengatakan bahawa Edward pernah menyuarakan kegeramannya terhadap keluarga monarki British. Malah mereka juga bertemu dengan Jerman terutamanya Menteri Luar Negeri, Joachim von Ribbentrop di Paris.

Hubungan rapat mereka dihidu Perdana Menteri Winston Churchill yang memujuk Raja George VI supaya hantarkan Edward jauh ke Bahamas sebagai Gabenor British. Edward enggan pergi. Untuk membantu Edward dari jauh, von Ribbentrop membuat perbualan bahawa Edward bakal dibvnvh. Perancangan Operasi Willi jelas – apabila United Kingdom jatvh, Jerman akan membebaskannya dengan melantik Edward semula sebagai raja.

Namun Edward akan menjadi bawahan Jerman semata-mata.

Berikut merupakan penjelasan panjang mengenai hubungan baik antara Edward dan H1tl3r. Dan berpuluh-puluh tahun kemudian, Putera Harry pernah digambarkan memakai baju berlambangkan sw4st1ka.

Permohonan maafnya tidak menghentikan kritikan daripada semua pihak (Millar, 2005). Hubungannya bersama Meghan Markle pun mengingatkan semua tentang persamaan dengan Edward. Dari awal lagi, Meghan seorang janda tidak disukai ramai. Kebencian ini dinyatakan melalui media yang berat sebelah. Berkali-kali baginda disekutukan dengan kakak iparnya, Kate Middleton.

Misalnya semasa mengandungkan Putera Louis, Kate pernah digambarkan memegang perut. DailyMail membuat cerita yang sangat positif tentangnya (Brennan & English, 2018). Hampir setahun kemudian media yang sama mencetuskan sensasi kenapa Meghan Markle memegang perut dengan persoalan sama ada bangga, angkuh atau berlakon (Sunday Reporter, 2019).

Bukan DailyMail sahaja yang berat sebelah. Express pun begitu juga. Apabila Kate mengalami alahan mengandung, William dipautkan menghadiahkannya avokado (Palmer, 2017). Meghan yang menyukai avokado pula dipetik seolah-olah menyumbang kepada pencabvlan hak asasi manusia dan kemarau (Read, 2019). Padahal baginda cuma makan buah saja.

Banyak perbuatan yang sama antara William/Kate dan Harry/Meghan lagi dipautkan dengan naratif berbeza. William dan Kate pernah melanggar adat tradisi pun yang dianggap sebagai arus moden. Namun apabila Harry dan Meghan melakukannya, perbuatan tersebut dipersoalkan seolah-olah ada pihak yang terguris.

Disebabkan kebencian yang melampau, Harry dan Meghan membuat keputusan penting. Mereka ingin berundur daripada keluarga diraja untuk hidup dengan duit sendiri di Kanada. Pengumuman tersebut mencetuskan kekec0han di United Kingdom. Dan Meghan sudah tiba di Kanada tanpa Harry pun (Burog, 2020). Sementara itu pula, William berpendapat Harry terlalu gopoh dan pentingkan diri sendiri (Bonner, 2020). Dikatakan Meghan pula tidak diterima baik dalam kalangan keluarga diraja (Sullivan, 2020).

Namun begitu, hubungan antara Meghan dan Elizabeth secara umum nampak elok. Kedua-duanya pernah dilihat bergelak-tawa sesama. Meghan pun pernah dipelawa masuk dalam kereta sebelum Elizabeth. Dan sementara ramai memanggil Elizabeth “ma’am”, Meghan pula menggunakan “mama”. Tetapi di sebalik tabir semasa perkahwinan, Meghan meletvp kerana tidak dibenarkan memakai tiara yang dipilihnya. Harry pun b3r4ng juga atas apa yang berlaku, yang mana Elizabeth terpaksa masuk campur.

Namun itu bukan puncanya. November 2018 boleh dikatakan permulaan kepada masalah yang berlarutan. Harry dan Elizabeth telah keluar daripada Istana Kensington. Kate pula dikatakan menangis semasa mencari baju pengapit untuk anaknya Charlotte. Dikatakan sesuatu yang berlaku di antara mereka, dengan Kate yang masih lagi dalam keadaan pantang selepas bersalin Louis. Dan hubungan antara William dan Harry pun mula r3t4k.

Tentu sekali banyak lagi perkara yang berlaku di sebalik tabir. Namun apa yang pasti, selagi mana mereka hidup, drama ini takkan mungkin terhenti.

RUJUKAN:

BBC. (2005, February 23). Q:A: Queen’s Wedding Decision. Retrieved from http://news.bbc.co.uk/2/hi/uk_news/4289417.stm

Brennan, S. & English, R. (2018, March 21). Not long to go! Pregnant Kate tenderly cradles her baby bump while wrapping up her royal duties ahead of maternity leave – and William confirms she’s due ‘any minute now’. Retrieved from https://www.dailymail.co.uk/femail/article-5526339/Pregnant-Kate-looks-blooming-green.html

Bonner, M. (2020, January 13). Kate Middleton Is Incredibly Hurt by Prince Harry and Hates Seeing Her Husband So Upset. Retrieved from https://www.cosmopolitan.com/entertainment/celebs/a30494402/kate-middleton-incredibly-hurt-prince-harry-hates-seeing-william-upset/

Burog, V. (2020, January 10). UK’s Most Hated Woman? Meghan Markle Flies Back to Canada and Leaves Prince Harry Behind. Retrieved from https://www.latintimes.com/uks-most-hated-woman-meghan-markle-flies-back-canada-and-leaves-prince-harry-behind-454210

Maranzani, B. (2019, June 20). Were Edward VIII and Wallis Simpson (ditapiskan) Sympathizers? The Biography. Retrieved from (Request Link).

Millar, F. (2005, January 14). Apology for Harry’s (ditapiskan) outfit falls on deaf ears. The Irish Times. (Request Link)

Palmer, R. (2017, September 14). Kate’s morning sickness cure? Prince William gifted with an avocado for pregnant Duchess. Retrieved from https://www.express.co.uk/news/royal/854265/kate-middleton-pregnant-morning-sickness-avocado

Read, C. (2019, January 23). Meghan Markle’s beloved avocado linked to human rights abuse and drought, millennial shame. Retrieved from https://www.express.co.uk/news/world/1076626/meghan-markle-news-avocado-toast-vegan-instagram

Sullivan, R. (2020, January 14). Meghan Markle’s downfall: Why the world turned against the Duchess. Retrieved from https://www.nowtolove.com.au/royals/british-royal-family/meghan-markle-feud-53096

Sunday Reporter. (2019, January 26). Why can’t Meghan Markle keep her hands off her bump? Experts tackle the question that has got the nation talking: Is it pride, vanity, acting – or a new age bonding technique? Retrieved from https://www.dailymail.co.uk/news/article-6636233/Why-Meghan-Markle-hands-bump-Experts-tackle-question.html


Dinasti Zhou – Dinasti Paling Lama Dalam Sejarah China

Dinasti Zhou merupakan dinasti yang paling lama bertahan dalam sejarah China, bermula dari kurun ke-11 sehingga kurun ke-3 Sebelum Masehi. Para pemerintah daripada zaman ini tidak asing lagi dengan keulungannya dalam medan tempur. Walau bagaimanapun, mereka juga berupaya membangunkan sebuah suasana di mana elemen-elemen kebudayaan dapat berkembang maju.

Dinasti Zhou muncul menggantikan Dinasti Shang. Sejarah Dinasti Zhou boleh dibahagikan kepada dua bahagian, iaitu Zhou Barat dan Zhou Timur. Lebih daripada itu, Zhou Timur boleh dipecahkan lagi kepada Zaman Musim Bunga dan Musim Luruh dan Zaman Negara-Negara Berper4ng, zaman yang memperlihatkan keruduman pemerintahan Zhou serta perpecahan China.

Dinasti Zhou menemui pengakhirannya apabila Negara Qin tampil juara dalam siri pergelutan kuasa, menyatukan China dan seterusnya menubuhkan dinasti maharaja pertama China, iaitu Dinasti Qin.

PARA PEMERINTAH AWAL DINASTI ZHOU

Direkodkan bahawa pengasas Dinasti Zhou adalah Raja Wu dari Zhou. Walau bagaimanapun, ayahandanya, iaitu Raja Wen dari Zhou diberikan kredit kerana menanam benih awal pember0ntakan menentang pemerintahan Dinasti Shang. Dengan usahanya membentuk persekutuan dengan pembesar-pembesar di wilayah sekeliling, Raja Wen berupaya membangunkan sebuah kekuatan t3ntera yang boleh berhadapan dengan ketumbukan tent3ra Shang.

Raja Wen juga direkodkan sebagai seorang pemerintah yang adil dan baik hati, serta sering dikatakan bahawa meritnya yang banyak itu menjadi faktor yang menyumbang kepada pengurniaan Mandat Tuhan kepada puteranya sekaligus mendorong kepada penubuhan Dinasti Zhou.

Dinasti Shang mengalami kekalahan di tangan Zhou dalam Pertempuran Muye yang berlangsung sekitar tahun 1046SM. Dalam kesempatan itu, Raja Zhou dari Shang, pemerintah terakhir Dinasti Shang bertindak membvnuh diri sekaligus menamatkan pemerintahan dinasti tersebut.

Selain daripada men4kluk wilayah-wilayah tersebut untuk Dinasti Zhou, Pangeran Zhou juga berkhidmat sebagai pemangku bagi anak saudaranya, iaitu Raja Cheng dari Zhou yang naik takhta ketika masih kanak-kanak. Dinasti Zhou Barat menemui penghujungnya pada tahun 771SM apabila Raja You terbvnuh dalam sebuah ser4ngan ke atas istananya.

Ser4ngan tersebut diketuai oleh bapa mertuanya, iaitu Pangeran Shen (yang naik berang kerana puterinya digugurkan daripada gelaran permaisuri manakala status cucunya sebagai putera mahkota dilucutkan) dan menerima bantuan daripada Quanrong, sebuah puak nomad gasar.

Sejarah Dinasti Zhou dapat dibahagikan kepada dua, iaitu Zhou Barat dan Zhou Timur. Zhou Barat bermula sekitar tahun 1045 sehingga tahun 771SM manakala Zhou Timur pula bermula dari tahun 770 sehingga 256SM. Walaupun Raja Wu berjaya menggulingkan pemerintahan Dinasti Shang, Dinasti Zhou tetap jua tidak berupaya menguasai secara mutlak wilayah-wilayah Shang di timur. Lantaran itu, tugas untuk memperteguhkan kedudukan dinasti baru ini diletakkan di atas bahu saudara raja, iaitu Pangeran Zhou.

ZAMAN MUSIM BUNGA DAN MUSIM LURUH SERTA ZAMAN NEGARA-NEGARA BERP3RANG

Selepas Raja You dibvnuh, bekas putera mahkotanya iaitu Putera Yijiu (cucu kepada Pangeran Shen) ditabalkan sebagai Raja Ping sekaligus menandakan permulaan pemerintahan Dinasti Zhou Timur. Walaupun zaman dinasti ini berpanjangan sehingga tahun 256SM, ia boleh dibahagikan kepada dua tempoh utama – iaitu Zaman Musim Bunga dan Musim Luruh dan Zaman Negara-Negara Berp3rang.

Walaupun Raja Ping ditabalkan sebagai pemerintah baru bagi Dinasti Zhou, kuasa pusat Zhou tetap juga mengalami keruduman manakala kerajaannya pula berpecah-belah sekaligus membawa dinasti tersebut ke Zaman Musim Bunga dan Musim Luruh.

Zaman ini, yang berpanjangan sehingga tahun 476SM, memperlihatkan kebangkitan dan ketumbangan banyak negara kecil di China. Walaupun tempoh tersebut diselubungi kehuru-haraan politik, zaman tersebut juga ditandai dengan kemekaran falsafah Cina. Pada zaman Musim Bunga dan Musim Luruh inilah berkembang majunya ‘Seratus Sekolah Pemikiran’, termasuklah ajaran Confucianism, Taoism dan Legalism.

Dinasti Zhou menemui pengakhiran pada tahun 256SM, apabila ibu kotanya di Chengzhou (kini Luoyang) dit4kluk oleh Qin dan pemerintah terakhirnya, Raja Nan dibvnuh. Memandangkan kuasa sebenar Dinasti Zhou sudah pun mengalami keruduman sejak sekian lama sebelum berlakunya peristiwa peralihan dinasti ini, maka pengakhiran Dinasti Zhou tidak dianggap sebagai suatu peristiwa bersejarah yang besar.

Di lapangan politik pula, sebanyak tujuh buah negara utama muncul lantas memulakan Zaman Negara-Negara Berp3rang. Negara-negara tersebut adalah Qin, Qi, Chu, Yan, Han, Zhao dan Wei.

Walau bagaimanapun, keadaan ini tidak membawa penamat kepada kehuru-haraan tersebut lantaran negara-negara ini terus-menerus berper4ng selama hampir dua kurun. Pada zaman ini, kuasa sebenar bertumpu pada ketujuh-tujuh negara tersebut, sementara Raja-Raja Zhou hanya memegang kuasa pada nama.

TERJEMAHAN:

Wu Mingren. (6 Mei 2018). The Zhou Dynasty: The Longest-Lasting Dynasty in Chinese History. Ancient Origins. https://www.ancient-origins.net/history-important-events/zhou-dynasty-longest-lasting-dynasty-chinese-history-0010006


Serangan Tentera Bergajah: Antara Mekah Dan Kedah

MEKAH:

Suatu ketika, seorang panglima tentera dari Kerajaan Nasrani Aksum, Habsyah datang menyerang kerajaan Yahudi Himyar, Yaman. Setelah berjaya menguasai wilayah Yaman, panglima yang bernama Abrahah itu menabalkan dirinya sebagai raja Himyar yang baharu dan merdeka dari kekuasaan kerajaan Aksum. Dia mengubah kerajaan Himyar dari beragama Yahudi menjadi Nasrani.

Dia membina rumah ibadat yang agung di Yaman iaitu Gereja Qullays. Dia menghantar utusannya ke seluruh wilayah Arab bagi memberitahu tentang keagungan gerejanya ini yang mengatasi kehebatan rumah-rumah ibadat yang lain di jazirah Arab. Dia menjemput agar semua orang Arab berziarah ke gerejanya.

Namun, orang Arab pada ketika itu lebih gemar bertumpu ke rumah ibadat yang terletak di Mekah iaitu Kaabah. Ini kerana Kaabah merupakan rumah ibadat yang terawal dan kaya dengan nilai sejarah. Maka Raja Abrahah menjadi sangat benci terhadap Kaabah. Dia mula menyusun tentera bagi menyerang Kaabah.

Angkatan tenteranya yang dahulu digunakan bagi menguasai Yaman akan digerakkan ke Mekah, Hijaz. Tenteranya dilengkapi senjata dan tunggangan gajah. Masyarakat Arab belum pernah melihat angakatan tentera sedahsyat ini. Angkatan tentera bergajah Abrahah ini sangat digeruni.

Tiada siapa yang berani menghalang kemaraan mereka untuk menuju ke Mekah. Penguasa wilayah antara Yaman dan Hijaz kesemuanya memberi laluan kepada Abrahah, bahkan ada yang menjadi penunjuk arah. Apabila sampai ke Mekah, seluruh warga Quraisy telahpun lari menyelamatkan diri.

Orang terakhir yang berada di Kaabah adalah Abdul Mutalib iaitu pemimpin Quraisy yang menyerahkan urusan ini kepada Tuhan dengan penuh pengharapan. Baginya, Tuhan pasti melindungi Kaabah.

Tatkala Abrahah mengarahkan serangan, tiba-tiba gajah mereka tidak bergerak bahkan berundur ke belakang. Mereka memaksa gajah-gajah itu untuk mara ke hadapan namun gajah mereka enggan lalu mengamuk. Barisan ketenteraan Abrahah menjadi kacau bilau. Tatkala itu, datang bayang gelap ke atas pasukan mereka.

Rupanya bayang itu datang burung Ababil yang terbang mengelilingi Kaabah di langit. Burung Ababil ini membawa batu Sijjil dengan paruh dan kedua kakinya lalu melepaskan kepada tentera bergajah Abrahah. Maka kesemua tentera itu mati bergelimpangan umpama daun-daun kayu yang dimakan ulat. Tahun peristiwa dahsyat ini berlaku ditanda dalam ingatan kaum Arab sebagai Tahun Gajah serta ianya terakam dalam al-Quran, Surah al-Fil (Gajah).

KEDAH:Pembelajaran sejarah di Malaysia terlampau Malacca-centric. Sedangkan jauh di utara, masih banyak lagi rahsia keagungan tamadun Melayu yang lebih tua. Kedah memiliki 1001 rahsia keagungan tamadun Melayu. Antaranya adalah tamadun Sungai Batu yang wujud sejak tahun 788 sebelum Masihi dimana ianya lebih tua dari Mesir Purba Dinasti ke-24, lebih tua dari sukan Olimpik Yunani Kuno, lebih tua dari penubuhan Rom dan ianya sezaman dengan Empayar Neo-Assyrian.

Dari Tamadun Sungai Batu, seterusnya Kedah terkenal dengan Tamadun Lembah Bujang. Kesultanan Kedah diasaskan pada tahun 1136 Masihi apabila Raja Phra Ong Mahawangsa keturunan Maharaja Merong Mahawangsa memeluk Islam di tangan Syeikh Abdullah al-Qumairi.

Mempelajari sejarah Kedah adalah penting bagi memahami bagaimana celakanya orang British melalui SHTI bermuslihat bagi menguasai Tanah Melayu. Kedah merupakan negeri terawal di Semenanjung Tanah Melayu yang didatangi SHTI untuk merampas Pulau Pinang. Sepanjang kesultanan Kedah berlangsung, tiada yang lebih dahsyat berlaku dalam kerajaan ini melainkan Perang Musuh Bisik melawan Siam perut hijau yang dibantu oleh British.

Perang Musuh Bisik ini penting untuk kita pelajari kerana ia sangat berkait rapat dengan kerajaan-kerajaan utara Semenanjung Tanah Melayu dan utara Sumatera. Dalam siri Perang Musuh Bisik ini juga terdapat kisah tentera bergajah. Ianya bermula pada tahun 1821 apabila tentera pimpinan Phya Buri Sakmuton yang menyerang Kedah secara bacul lalu berjaya menguasai kota Kuala Kedah. Kerajaan Kedah berundur ke Pulau Pinang bagi bertahan serta menyusun serang balas.

Pada tahun 1831, Tengku Kudin atau nama sebenarnya Syed Zainal Abidin iaitu anak saudara Sultan Kedah yang berketurunan Palembang telah menyerang serta mengusir Siam di Kedah dengan kekuatan 3000 tentera. Tidak lama kemudian, Siam membuat serangan balas dengan kekuatan 7500 tentera serta 3000 gajah. Siam berjaya menguasai semula Kota Kuala Kedah manakala Tengku Kudin bersama 1255 orang tentera syahid dan kepala Tengku Kudin dipancung.

Pada tahun 1838, Kedah pula melakukan serangan balas dengan dipimpin oleh Tunku Muhammad Saad iaitu salah seorang anak saudara Sultan juga. Tunku Muhammad Saad dibantu oleh orang Melayu dari Acheh, Serdang, Deli, Siak, Pahang, Terengganu dan Kelantan sehingga mencecah berkekuatan 10,000 tentera. Angkatan tentera yang lengkap bersenjata meriam kecil ini telah berjaya mengusir Siam dan membebaskan Fathani.

Dengan bantuan British, Siam sekali lagi menyerang Kedah sehingga berlakunya Perang Hatyai yang memperlihatkan syahidnya seorang ulama besar sufi bertarekat Sammaniyyah iaitu Syeikh Samad Al-Falimbani. Beliau ialah anak kepada Mufti Kedah dan pengarang kitab Hidayatus Salikin dan Siyarus Salikin.

Kedah terpaksa berundur dan kemudian menghadapi angkatan tentera Siam yang berkekuatan 15,000 tentera lengkap bersenjata moden, meriam dan gajah. British membantu Siam dengan mengepung Kedah dari arah laut dengan kapal-kapal mereka yang lengkap bermeriam. Manakala Siam pula menyerang di darat hingga membuatkan Kedah terkepung.

Setelah kekalahan ini, Sultan Kedah terpaksa berjuang secara diplomasi. Ini membuatkan Kesultanan Kedah terpaksa melepaskan wilayah Setul (Satun) dan kehilangan wilayah Perlis. Peristiwa Perang Musuh Bisik ini amat dahsyat apabila melihat amukan tentera bergajah Siam sehingga ada yang mati dipijak gajah. Jika tidak menekankan sejarah Kedah, pembelajaran sejarah tanah air seperti tidak lengkap sebanyak 50%.

* Jemput follow : https://instagram.com/khairiasyraf_17

RUJUKAN:– Tafsir Surah al-Fil– Kenal Untuk Cinta : Biografi Lengkap Rasulullah, Dr Sayyid Muhammad Alawi al-Maliki (terjemahan Ustaz Muhadir Joll)– Biografi Muhammad bin Abdullah, Zulkifli Mohd. Yusoff & Noor Naemah Binti Abdul Rahman– Keratan Video Prof Dr Abdul Muati Ahmad– Artikel Sinar Harian, 31 Aug 2019, Erti kemerdekaan : Hayatilah Perang Musuh Bisik 1821


Fasa Triassic: Lahirnya Haiwan Bernama Dinosaur

Pada tahun 220 juta dahulu, Bumi pada ketika itu tidak
seperti Bumi sekarang ini di mana kitalah makhluk yang mendominasi seluruh
pelusuk dunia. Sebelum manusia moden lahir, ada makhluk yang telah lama
menakluk dunia darat dan laut sekaligus menjadi raja seluruh Bumi. Ya, makhluk
itu semestinya dinosaur.

Bermula pada tahun itu jugalah, dinosaur lahir dan
berevolusi, kemudian menjadi sebuah kumpulan haiwan yang berjaya beradaptasi di
Bumi, seterusnya menjadi penakluk seperti yang pernah kita kenal. Dunia di mana
dinosaur menjadi penghuni dominan Bumi dipanggil sebagai Zaman Dinosaur.

Zaman Dinosaur bermula dari Fasa Triassic Akhir. Pada fasa
ini seluruh tanah Bumi bersatu menjadi sebuah benua gergasi bernama Pangaea. Ekosistem
dan kawasan geologi benua terbesar itu berbeza dari benua sekarang yang mempunyai
kepelbagaian ekosistem. Bahagian tengah Pangaea adalah gurun pasir manakala
bahagian pinggir pantai benua hanya menjadi zon habitat untuk flora dan fauna.
Jadi tidak hairanlah jika ada sebarang haiwan atau tumbuhan flora yang hidup di
benua kini yang berbeza.

Selesai Fasa Triassic, muncul Fasa Jurassic di mana benua
Pangaea mula untuk berpecah. Air laut mula memasuki kawasan lembah di tengah
benua. Laut cetek semakin merebak di pinggir benua dan cuaca semakin lembap.
Maka, lahir spesis baru dinosaur mengikut perubahan aktiviti kerak Bumi.

Masuk Fasa Cretaceous, Pangaea telah lengkap berpecah kepada
beberapa buah benua seperti yang kita kena sekarang ini. Dinosaur pula
berevolusi lagi dengan melahirkan spesis baru mengikut keadaan geografi yang
berbeza. Maka, fasa inilah berakhirnya Zaman Dinosaur. Kepelbagaian flora dan
fauna atau biodiversiti semakin bertambah di mana fasa inilah bermula kepada
perkembangan haiwan dari kumpulan mamalia.

Untuk artikel ini, saya perkenalkan kepelbagaian spesis
dinosaur yang wujud dalam ketiga-tiga fasa terawal ini, bermula dengan Fasa
Triassic.

FASA TRIASSIC

Walaupun fasa ini adalah permulaaan Zaman Dinosaur, namun
spesis dinosaur tidak pernah wujud sehingga ke penghujungnya. Walau
bagaimanapun, fasa ini mampu menunjukkan bagaimana dinosaur berevolusi dari
haiwan-haiwan purba atau moyang mereka mengikut habitat atau kawasan kediaman
haiwan-haiwan ini.

Placodont

Placodont adalah kumpulan haiwan reptilia purba yang wujud
di fasa pertengahan Triassic dan pupus di fasa peralihan ke Jurassic. Haiwan
ini adalah sejenis haiwan berperisai yang berupaya untuk berenang. Diet haiwan
ini adalah memakan haiwan cangkerang melalui bentuk rahang dan gigi yang
dikhaskan untuk mengorek haiwan cangkerang dari batu dan memecahkan
cangkerangnya. Kita boleh anggap haiwan ini sebagai ‘dugong purba’.

Contoh haiwan Placodont adalah spesis Cyamodus. Tubuh haiwan
yang ditemui di Jerman ini rata dan lebar, hampir seperti kura-kura. Tubuhnya
mempunyai cangkerang yang terbahagi kepada dua bahagian: bahagian atas meliputi
tubuh hingga ke pinggang dan melebar di tiap sisi, dan bahagian bawah yang
meliputi pinggang ke ekor. Tengkorak Cyamodus lebar dan berbentuk hati.
Walaupun tengkoraknya kecil namun kekerasannya amat kuat. Haiwan ini banyak
meluangkan masa di dasar laut yang cetek, menguburkan diri dan mencari kerang,
tabiat yang sama dengan ikan pari terkini.

Ichthyosaurs

Sejenis kumpulan haiwan reptilia laut dan gelaran untuk
haiwan ini adalah ‘ikan cicak’. Haiwan ini spesisnya berkembang pada fasa
Jurassic namun asal-usulnya berada di fasa Triassic. Kita boleh katakan haiwan
ini seperti ikan dolphin purba, ada yang mempunyai rupa bentuk ikan betul dan
ada spesis berupa ikan paus.

Cymbospondylus adalah spesis kuno termasuk dalam kumpulan
ini. Ditemui di Nevada, USA dan Jerman. Haiwan bersaiz 6 meter ini jika dikaji
mendalam bukanlah termasuk dalam kumpulan Ichthyosaurs. Malah spesis ini adalah
spesis kebelakang kerana fisiologi tubuhnya yang tidak mempunyai sirip seperti
Ichthyosaurs lain dan berekor panjang yang fleksibel seperti belut. Kedua-dua
pasangan lengan yang berupa pendayung berfungsi sebagai penimbang ketika
berenang. Kepalanya amat kecil namun ia amat sesuai dengan pemburuan ikan kecil
dengan mempunyai muncung dan bergigi tajam.

Nothosaurs

Kalau haiwan Ichthyosaurs adalah ikan dolphin dan paus
purba, haiwan Nothsaurs adalah singa laut dan anjing laut purba. Kumpulan
haiwan ini adalah pemangsa ikan yang paling banyak populasinya di fasa
Triassic. Haiwan ini mempunyai leher yang panjang namun kita boleh mengetahui
perbezaannya melalui kehadiran pelbagai sirip.

Ceresiosaurus adalah haiwan perenang yang pantas dari kumpulan Nothosaurs walaupun mempunyai tubuh besar bersaiz 4 meter. Berdasarkan tubuh badannya yang mempunyai kulit ekor yang tebal dan sirip pendayung yang kuat, haiwan ini adalah perenang dasar laut dan memburu reptilian marin seperti penguin.

Pterosaurs

Kumpulan ini adalah sejenis reptilia yang berevolusi dengan
memiliki pasangan sayap. Pada Fasa Permian dan Triassic, ada beberapa haiwan
reptilia yang berupaya meluncur dengan kulit yang mengembang. Kemudian haiwan
ini berkembang menguasai langit di akhir Fasa Triassic.

Sharovipteryx adalah contoh Pterosaurs yang primitif yang terawal menggunakan kulit membrane sebagai sayap penerbangan. Kaki belakang teramat panjang dan mempunyai keupayaan melompat tinggi seperti belalang. Kulit membrane yang melekat di kaki belakangnya adalah sayap yang berupaya meluncur.

Pemakan Daging Terawal (Early Meat-Eater)

Adakah kumpulan haiwan ini nenek moyang dinosaur seperti T-Rex? Saintis belum memastikan lagi siapakah nenek moyang tersebut namun kita boleh memgetahui bahawa kumpulan haiwan inilah gambaran kepada nenek moyang dinosaur di Fasa Jurassic. Eoraptor adalah haiwan pemakan daging terawal yang pertama kali ditemui di Argentina, lebih tepat di Valley of the Moon yang bertubuh saiz musang. Haiwan ini adalah pemangsa reptilia kecil.

Pemakan Daging Lithe (Lithe Meat-Eater)

Berbeza dengan Pemakan Daging Terawal, kumpulan haiwan ini
mempunyai kelebihan dari segi kelajuan. Haiwan ini mempunyai pasangan kaki
belakang yang memanjang dan kuat sebagai mesin pecutan manakala gigi dan kuku
menjadi senjata ampuh dalam menyerang mangsa. Tubuh mereka lebih ringan dan
kecil, lengan yang fleksibel, dan tubuh memanjang berbanding Pemakan Daging
Terawal.

Aliwalia iaitu antara spesis dari kumpulan ini yang ditemui di Afrika Selatan. Haiwan ini adalah dinosaur pemakan daging terawal sebelum spesisnya berkembang dan berevolusi pada fasa Mesozoic. Mereka biasanya memburu prosauropods iaitu dinosaur herbivor.

Coelophysids

Antara kumpulan pemakan daging, kumpulan inilah paling ramai populasinya di akhir Fasa Triassic. Berbanding haiwan pemakan daging kain, haiwan ini tubuhnya lebih kecil dari Pemakan Daging Lithe, hidup dalam kumpulan, pemangsa mementingkan kelajuan, dan memakan mangsa kecil.

Procompsognathus  adalah dinosaur pemakan daging terawal ditemui di Jerman. Haiwan ini aktif berburu namun mereka bukanlah pemangsa sebenar kerana bersaing dengan spesis dinosaur lain seperti Herrerasaurids.

Primitive Sauropodomorphs

Kumpulan haiwan ini adalah dinosaur herbivore pertama dunia.
Mereka mungkin berevolusi dari sejenis haiwan pemakan daging yang hanya
bertubuh seperti arnab dan membesar sebagai haiwan herbivore. Kumpulan haiwan
ini terbahagi kepada dua kelas: Prosauropods dan Sauropods.

Saturnalia, dinosaur herbivore pertama dunia. Haiwan ini
bertubuh arnab, leher dan ekor yang panjang, berkepala kecil serta mempunyai
gigi yang teramat kasar di seluruh rahang.

Prosauropods

Prosauropods adalah salah satu kelas dari kumpulan
Sauropodomorphs, berkembang menjadi haiwan herbivore yang menguasai benua
Pangaea. Dengan populasi haiwan ini memenuhi setiap kawasan di benua gergasi
itu, tidak hairanlah fosilnya banyak ditemui di seluruh dunia seperti Eropah,
Amerika Utara dan Selatan, Afrika, dan China. Fizikal mereka bertubuh gergasi,
berkaki empat tidak seperti haiwan pemakan daging yang bergantung dengan
pasangan kaki belakang, leher panjang dan kepala bersaiz kecil.

Antara spesis dari kumpulan ini adalah Euskelosaurus. Haiwan ini pertama kali ditemui di Afrika pada tahun 1866 dan dihantar ke London bagi mengkaji lebih lanjut. Ia adalah antara haiwan prosauropods terbesar melebihi saiz 9 meter.

Herbivorous Miscellany

Selain haiwan Prosauropods, kumpulan ini juga adalah haiwan
herbivore kedua yang mendominasi Pangea di akhir Fasa Triassic. Kumpulan ini
juga dikenali sebagai Ornithischians kerana bentuk tubuh terutamanya kaki
berupa kaki burung. Pisanosaurus adalah salah satu spesis dari kumpulan ini dan
haiwan ini disalah anggap sebagai haiwan yang telah berevolusi dari dinosaur
yang bernama Lesothosaurus yang hidup di fasa Jurassic.

SUMBER:

1. Dixon, D.
(2011). The Illustrated Encyclopedia of Dinosaurs. Wigston, Leicestershire:
Anness Publishing Ltd.

2. Emiliani, Cesare. (1992). Planet
Earth: Cosmology, Geology, & the Evolution of Life & the Environment.
Cambridge University Press.

3. Sues, Hans-Dieter & Fraser, Nicholas C. Triassic
Life on Land: The Great Transition New York: Columbia University
Press, 2010. Series: Critical Moments and Perspectives in Earth History and
Paleobiology.


Andorra: Sistem Negara Dua Raja

Putera Bersama
Andorra (Co-Princes of Andorra) merupakan 2 orang ketua negara (Cap d’Estat)
bagi Andorra. Andorra merupakan sebuah negara daratan yang terletak di barat
daya Eropah dan bersempadan antara Sepanyol dan Perancis. Antara fakta menarik
tentang Andorra ialah negara mewah ini terkenal dengan sektor pelancongan dan
statusnya yang bebas cukai.

Namun yang menjadi sorotan ialah Andorra mempunyai sistem pemerintahan yang unik kerana negara ini diketuai oleh 2 individu yang bergelar Putera . Uniknya lagi, individu ini masing-masing mestilah berasal daripada Perancis dan wilayah kecil Urgell yang  terletak di Sepanyol. Bukan setakat itu, pelantikan Putera Andorra yang berasal dari Perancis dipilih secara demokratik dan mengejutkan bukan rakyat Andorra yang memilih tetapi rakyat Perancis melalui pilihan raya presiden.

Manakala Putera seorang lagi mestilah seorang Bishop of Urgell yang dilantik secara terus oleh Pope yang berpusat di Vatican. Kini Bishop of Urgell, Joan Enric Vives Sicília dan Presiden Perancis, Emmanuel Macron merupakan Putera Bersama Andorra yang bertugas sebagai ketua negara bagi negara kecil itu.

Bagaimana
Sistem ini bermula?

Secara ringkasnya, sistem pemerintahan dwi-raja atau diarki (diarchy) bermula apabila piagam Paréage pertama ditandatangani pada abad ke-13. Piagam ini ditandatangani bagi meleraikan perselisihan antara Bishop of Urgell dan Count of Foix (sebuah kerajaan yang terletak di kawasan Perancis sekrang) soal kedaulatan keatas Andorra.

Akhirnya, pada tahun 1278, Aragon (sebuah kerajaan yang terletak di kawasan Sepanyol sekarang) menjadi orang tengah untuk meleraikan konflik ini. Setelah itu, piagam Paréage pun ditandatangani yang membuka jalan kepada perkongsian kedaulatan keatas Andorra antara Bishop of Urgell dan Count of Foix.

Bagaimana pula Presiden Perancis boleh menjadi Putera Bersama Andorra? Melalui pewarisan, Count of Foix memindahkan taktahnya kepada kerajaan Navarre. Selepas Raja Henry ke-III daripada Navarre menjadi Raja Henry ke-IV Perancis, baginda menitahkan pada tahun 1607 untuk mengisytiharkan Raja Perancis dan Bishop of Urgell sebagai Putera Bersama Andorra.

Sejak daripada itu, siapapun yang menjadi ketua negara Perancis samada Raja, Maharaja, mahupun Presiden akan tetap menjadi Putera Bersama Andorra yang merupakan salah seorang ketua negara Andorra.

Tugas-tugas
Putera Bersama Andorra

Kebanyakan
tugas-tugas mereka sama seperti tugas seorang ketua negara bagi negara yang
mengamalkan konsep raja berperlembagaan. Menariknya, sebelum tahun 1993, tiada
sebarang garis panduan yang jelas dalam perlembagaan Andorra tentang tugas
Putera Bersama bahkan Putera Bersama. Setelah itu, tugas Putera Bersama Andorra
disebut secara jelas dalam perlembagaan. Antara kuasa yang mereka boleh
jalankan tanpa nasihat ketua kerajaan ialah:

Kesimpulan

Andorra merupakan
negara yang unik kerana mereka mempunyai dua ketua negara dari 2 negara yang
lain. Bishop of Urgell, Sepanyol dan Presiden Perancis merupakan Putera Bersama
Andorra yang menjadi ketua negara bagi Andorra. Seperti negara-negara raja
berperlembagaan yang lain, kuasa Putera Bersama Andorra terhad kepada simbol
sejarah, budaya, tradisi, dan tidak terlibat secara langsung dalam politik.


Dari Bawah Tanah Ke Arus Perdana

Bercerita tentang muzik indie di Malaysia, pada asalnya ia bermula dari bawah tanah (underground) sehingga tahun kegemilangannya menjadikan ia diterima ramai sehingga sekarang.

Muzik adalah hiburan universal yang rata-ratanya diminati oleh semua lapisan masyarakat. Tidak kisah genre apa pun, indie adalah bermaksud tidak terikat dengan mana-mana label dan bergerak sendiri serta mempunyai kebebasan berkarya.

Kemunculan muzik indie adalah kerana wujudnya faktor monopoli dan kekuasaan label utama di Malaysia. Umumnya mengetahui kerana label yang besar contohnya seperti Sony, EMI dan sebagainya mempunyai kapasiti yang besar terutamanya dalam bidang pemasaran, pelesenan, dan pengedaran.

Diatas kuasa monopoli inilah munculnya ideologi kebebasan, berdikari dan tanpa batas untuk melawan muzik arus perdana ini. Genre indie juga dapat dibahagikan kepada beberapa jenis, namun genre atau jenis muzik indie kebanyakan adalah bersifat bukan arus perdana.

Kita dapat lihat dengan kemunculan nama-nama seperti Butterfingers, OAG, ACAB dan sebagainya telah membuka ruang dan peluang buat pemuzik indie. Meskipun boleh dikatakan teknologi sekitar tahun 90-an adalah sangat terbatas, tetapi muzik mereka boleh didengari di merata tempat.

Asalnya mereka juga bermain muzik di sekitar Pasar Seni, Kuala Lumpur dan lihatlah hasilnya sekarang, muzik mereka masih lagi dimainkan oleh semua jenis golongan tidak kira tua atau muda. Trend ini dipecahkan lagi oleh Hujan, Bunkface, Bittersweet, Meet Uncle Hussain dan lain-lain band yang mana ketika itu masyarakat Malaysia dibuai oleh muzik dari Indonesia.

Karya-karya ini jugalah pernah mendominasi sebahagian besar pencalonan besar Anugerah Industri Muzik dan Anugerah Juara Lagu satu ketika dahulu. Naskhah dari band indie ini boleh dikatakan malar segar dan jualan secara fizikal juga masih lagi mendapat sambutan.

Jika anda fikirkan, di mana tempat untuk bereksperimen dengan muzik indie? Stesen radio kolej di universiti menjadi platformnya. Juga dengan memuatnaik lagu-lagu mereka di platform digital seperti Myspace dan Youtube juga membantu band-band indie ini memperkenalkan lagu mereka tanpa perlu mengikat kontrak dengan syarikat rakaman.

Stesen-stesen radio kolej ini kemudiannya memulakan gerakan dan aliran indie yang berjaya mencipta pengikut setia yang besar. Komuniti juga wujud melalui Yahoo Messenger, Skype dan sebagainya.

Dan di sini jugalah wujudnya kelompok pasaran yang mampu menikmati pop radio dan pada masa yang sama terbuka menerima bunyian baru dan corak baru muzik tempatan ketika itu. Jika mereka tidak faham sepenuhnya sekalipun akan muzik yang dibawa setidaknya mereka mula boleh menerima kemunculan bakat-bakat ini.

Sekaligus, kita dapat melihat beberapa mesej dari penulisan lirik lagu-lagu indie. Kita mengambil contoh dari lagu Bunkface – Akhir Zaman (2020) yang menceritakan tentang korupsi, politik dan juga beberapa isu sensitif. Orkes A Hizadin melalui 2.6 (2018) Bintang juga merupakan lagu yang mencetus kontroversi dengan lirik sinikal politiknya. Kebanyakan penulisan lirik-lirik lagu indie amat berbeza dari lirik-lirik lagu pop di radio.

Kewujudan band-band indie sememangnya kurang mendapat perhatian media sejak tahun 90-an lagi meskipun muzik yang mereka bawakan lebih baik dari muzik-muzik yang dimainkan di corong radio.

Sehinggalah selepas populariti artis arus perdana menurun barulah media memberikan perhatian kepada pemuzik indie pada sekitar tahun 2009. Sewaktu awal kemunculan muzik indie kebanyakan band menyanyikan karya mereka dalam bahasa inggeris dan selepas beberapa band seperti Hujan, Meet Uncle Hussain, Bunkface, Bittersweet membawakan karya mereka dalam bahasa melayu barulah memberi impak perjuangan mereka diterima di arus perdana. Ledakan ini disemarakkan lagi dengan kehadiran XFresh FM, sebuah stesen radio yang memainkan lagu-lagu indie tempatan.

Jika dilihat ketika zaman keemasan indie dalam industri muzik tanah air, banyak siaran televisyen baik awam mahupun swasta berlumba-lumba untuk mengadakan program atau aktiviti yang berkaitan dengan indie dengan harapan mereka mampu menarik perhatian kelompok muda dan secara tidak langsung berjaya untuk menaikkan rating siaran mereka.

TV1, TV9 dan 8TV berlumba-lumba untuk berada di hadapan bersama kelompok anak muda menerusi fenomena indie. Pelbagai program dan aktiviti yang dianjurkan oleh siaran-siaran televisyen ini seperti pertandingan realiti, konsert, forum hiburan dan pelbagai lagi. Siaran-siaran ini dilihat berminat dengan fenomena yang hangat melanda Malaysia pada ketika itu.

Kebangkitan muzik indie ini sebenarnya bermula dari anak muda sendiri. Jika mereka mewujudkan ‘keriuhan’ dalam scene tersebut, barulah martabat muzik indie akan menjadi fenomena semula. Mungkin tahun 2020 ini akan menjadi kebangkitan muzik indie ini semula?


Rumah Simanggang @ Sri Aman

SUDAH menjadi lumrah untuk setiap pentadbiran Kerajaan Negeri Sarawak akan didirikan beberapa rumah rehat kerajaan samada di Bahagian mahupun Daerahnya. Satu amalan yang telah dipraktikkan sejak Brooke memerintah lagi agar rumah-rumah rehat milik kerajaan selain menjadi tempat untuk penjawat awam yang datang bermalam apabila berada di luar kawasan bertugas.

Untuk di Bahagian Sri Aman atau dahulunya dikenali dengan nama Simanggang juga banyak didirikan rumah-rumah rehat kerajaan. Salah satu rumah rehat kerajaan tersebut dikenali sebagai Rumah Simanggang pada awal ianya dibina. Setakat ini, masih kurang informasi tentang bilakah ianya dibina selain daripada info bahawa rumah rehat kerajaan ini mempunyai signifikasi yang penting di dalam membicarakan keamanan yang diperolehi oleh Sarawak sewaktu ancaman komunis berleluasa suatu ketika dahulu.

Menguak pintu sejarahnya sekitar tahun 1962 hingga 1965 menyaksikan banyak hal di dalam Konfrantasi Indonesia-Malaysia yang berlangsung dari bermulanya rancangan penubuhan Malaysia oleh 4 negara pembentuk iaitu Malaya, Sarawak, North Borneo (Sabah) dan Singapura. Perkara ini sememangnya menjadi “duri dalam daging” bagi negara jiran pada masa itu iaitu Indonesia yang berada dibawah kepimpinan Presiden Sukarno. Natijahnya kita menyaksikan banyak pertempuran yang tidak perlu berlaku di perbatasan Sarawak/Indonesia pada masa itu.

Namun apabila pemerintahan Indonesia bertukar tangan dengan menampilkan Presiden Suharto sebagai Presiden Indonesia, api ketidakpuasan ini agak malap berbanding dengan pendirian mantan presiden sebelumnya iaitu Presiden Sukarno. Natijahnya pada tanggal 11 Ogos 1966, satu perjanjian keamanan telah ditandatangani antara Indonesia dan Malaysia, sekaligus menghentikan segala isu berkaitan dengan peristiwa Ganyang Malaysia suatu ketika dahulu. Sebaliknya, perjanjian keamanan yang ditandatangani pada Ogos 1966 ini sebenarnya telah menjadi “turning point” untuk satu lagi pasukan dibawah pengaruh komunis iaitu North Kalimantan Communist Party (NKCP/PARAKU) dibawah kepimpinan Bong Kee Chok di Sarawak berleluasa. Ganyang Malaysia mungkin sudah dihentikan sepenuhnya tetapi dogma untuk mendirikan sebuah negara berhaluan komunis tetap diteruskan oleh mereka.

Maka dari sinilah munculnya ancaman-ancaman komunis di Sarawak dari tahun 1966 sehinggalah pada tahun 1970-an yang menyaksikan Sarawak masih lagi perlu berhadapan dengan segala serangan dan ancamana komunis biarpun sudah menubuhkan negara Malaysia. Tempoh darurat komunis versi kedua masih lagi ada di Sarawak pada masa itu sehinggakan beberapa langkah telah diambil oleh Kerajaan Negeri Sarawak dan Malaysia untuk membendung penularannya daripada terus berlaku. Hakikatnya sehingga tahun 1970-an, Sarawak belum aman sepenuhnya.

Antara langkah-langkah yang diambil oleh Sarawak bagi mengekang penularan komunisme pada masa itu termasuklah memerangi habis-habisan Bong Kee Chok dan konco-konconya di wilayah Sarawak. Dengan menggunakan operasi ketenteraan seperti Operasi Jala Raja di kawasan Nonok atau Asajaya sekarang (1970), Operasi Ngayau di Bahagian Ketiga (1971) dan penubuhan satu zon pemampan iaitu yang dikenali sebagai Rajang Area Security Command atau singkatannya RASCOM di Bahagian Ketiga (1972) telah menyebabkan Bong Kee Chok dan konco-konconya hilang semangat untuk merealisasikan impian mereka.

Kejayaan demi kejayaan pihak keselamatan memerangi Bong telah menyebabkan mereka hilang punca sehingga ada satu ketika Bong bersama orang-orang kanannya terpaksa bersembunyi di perbatasan. Sokongan daripada rakyat Sarawak juga semakin berkurangan sehinggalah akhirnya Bong nekad untuk menghentikan segala cita-cita fahaman komunismenya pada masa itu.

Pada tanggal 20 Oktober 1973, Bong Kee Chok telah menghantar surat menyerah diri kepada mantan bekas Pesuruhjaya Polis Sarawak pada ketika iaitu Tan Sri Hamdan Sirat. Sejurus menerima surat tersebut, Ketua Menteri Sarawak telah dimaklumkan, dan atas maha pentingnya hal ini diselesaikan demi keamanan Sarawak, Tun Datuk Patinggi Abdul Rahman bin Yaakub telah bergegas pulang dengan meninggalkan mesyuaratnya di peringkat Persekutuan pada masa itu.

Surat yang ditulis oleh Bong Kee Chok di dalam bahasa Cina itu telah diterjemahkan oleh seorang penterjemah Cina yang berasal dari Hong Kong yang juga bertugas di bawah cawangan khas PDRM. Segala isi surat tersebut diamati oleh Kerajaan Negeri Sarawak dan pasukan PDRM bagi mencari jalan yang terbaik. Selepas berlangsungnya perundingan antara Tun dan Bong Kee Chok di rumah rehat kerajaan yang mengambil masa satu hari satu malam, maka satu deklarasi telah dicapai.

Tanggal 21 Oktober 1973 bertempat di Rumah Simanggang pada masa itu, satu perjanjian keamanan telah berjaya ditandatangani antara komunis melalui ketuanya, Bong Kee Chok dan Sarawak yang diwakili oleh Tun Datuk Patinggi Haji Abdul Rahman bin Yaakub. Perjanjian ini dikenali dengan nama Deklarasi Sri Aman yang menjadi titik noktah kepada ancaman komunis di Sarawak secara total. Rumah Simanggang pada masa itu menjadi saksi bisu kepada peristiwa penting di dalam kronologi sejarah Sarawak suatu ketika dahulu.

Bagi memperingati peristiwa tersebut juga, pada tanggal 19 Mac 1974 satu rumah rehat kerajaan yang dikenali sebagai Rumah Simanggang telah dinamakan semula sebagai Rumah Sri Aman. Manakala bahagian dan daerah Simanggang turut dinamakan semula sebagai Sri Aman. Penukaran nama ini dikuatkuasakan melalui SWK.L.N.42/80 of Part 11 of Sarawak Government Gazette di bawah tajuk Simanggang (Change of Name) Order 1980.

Lest We Forget!

-HB-

#KamekSayangSarawakBah
#HariSarawak22Julai

Rujukan:

1. Borneo Post, 11 Mac 2012 by Phang Chung Sin – Insurgency Ended With Sri Aman Accord http://www.theborneopost.com/2012/03/11/insurgency-ended-with-sri-aman-accord/

2. Borneo Post, 11 Januari 2015 by Saibi Gf – Tun Abdul Rahman Yaakub, Pemimpin Istimewa Berjiwa Kental http://www.theborneopost.com/2015/01/11/tun-abdul-rahman-yakub-pemimpin-istimewa-berjiwa-kental/

3. Portal Rasmi Pentadbiran Bahagian Sri Aman – Sejarah
http://www.sriaman.sarawak.gov.my/modules/web/pages.php?mod=webpage&sub=page&id=7&menu_id=0&sub_id=85]

4. Kosmo – Komunis Serah Diri Selepas Rundingan
http://www.kosmo.com.my/kosmo/content.asp?y=2014&dt=0916&pub=Kosmo&sec=Rencana_Utama&pg=ru_01.htm


3 Penyebab Kehancuran Alam Semesta Menurut Sains

Tiga penyebab utama yang membawa kepada kehancuran alam semesta:

1. Tenaga Kegelapan (Dark Energy)
2. Graviti
3. Entropi

1. Tenaga Kegelapan.

Alam ini berkembang. Hari demi hari, tahap kelajuan alam ini berkembang semakin laju sehingga suatu hari nanti, alam ini akan berkembang selaju melebihi kelajuan cahaya.
Saintis tak tahu tenaga apa yang menyebabkan perkembangan alam ini memecut laju. Tetapi tenaga yang menyebabkan perkembangan tersebut wujud dan saintis memanggilnya Tenaga Kegelapan (Dark Energy). Tenaga ini masih belum kita kenali dan masih belum kita ketahui sifat tabiinya.

Suatu hari nanti, apabila alam berkembang terlalu laju, seluruh sistem galaksi dan sistem bintang akan hancur. Kerana yang memastikan sistem galaksi dan sistem bintang berada di tempatnya ialah graviti. Tanpa graviti, tiadalah sistem galaksi dan bintang. Gravitilah yang memastikan planet dan bintang berada di tempatynya.

Apabila alam berkembang terlalu laju, graviti tak mampu untuk menahan kedudukan bintang-bintang dan planet-planet. Sampai ke satu tahap, molekul pun berkecai, termasuklah atom-atom sehingga tiada lagi objek dan hidupan terbentuk.

2. Graviti

Terbalik dengan yang pertama tadi. Kes pertama tadi, tenaga kegelapan menang melawan graviti. Bagaimana pula kalau berlaku sebaliknya? Tenaga kegelapan makin berkurang dan perkembangan alam semakin perlahan sehingga graviti menguasai perkembangan alam.

Lama-lama, alam berhenti berkembang. Akibat daripada graviti, alam perlahan-lahan menguncup dan mengecil sehingga semua planet dan bintang ditarik oleh pusat-pusat graviti. Lohong-lohong hitam akan bergabung-gabung, menelan semua objek samawi.

Alam akan jadi seperti sewaktu zaman mudanya, apabila ia mengecil, ia akan jadi panas. Alam akan jadi lebih panas. Sekarang ini sejuk. Ini panas gila. Berjuta kali ganda lebih panas daripada matahari.

Yang tinggal akhir sekali ialah satu lohong hitam besar gedabak hasil daripada gabungan semua lohong hitam. Semua objek ditelan. Akhir sekali lohong hitam menelan dirinya sendiri. Alam hancur musnah berkecai.
3. Entropi

Anda bayangkan rumah yang dibiarkan. Lama-lama rumah itu akan usang dan rapuh. Akhirnya runtuh. Mayat manusia yang dibiarkan lama-lama akan rapuh dan menjadi debu. Semuanya disebabkan entropi.

Telah menjadi hukum bahawa, entropi akan sentiasa meningkat. Ini bermaksud bahawa, setiap objek di sekeliling kita akan sentiasa menuju kepada ketidakstabilan dan ketidakseimbangan. Anda tidak perlukan banyak usaha untuk buatkan bilik anda bersepah dan pinggan di depan anda pecah.

Tetapi mengambil tenaga dan usaha yang begitu banyak untuk mengemas dan mencatumkan semula pinggan yang pecah. Rumah yang dibiarkan akan rapuh, bukan jadi semakin cantik. Nak cantik, kena adanya usaha dan tenaga luar untuk itu.

Begitulah juga alam. Lama-lama, ia akan mati dan cair. Bintang akan mati. Planet akan mati. Semuanya akan menuju ketidakstabilan disebabkan oleh entropi. Yang akhir sekali akan mati ialah lohong hitam. Lohong hitam akan mengeluarkan sinaran Hawking sebelum ia tersejat.

Akhirnya, semua alam akan mereput dan entropi telah mencapai ke tahap paling tertinggi. Ketidakstabilan paling agung. Alam semesta pun mati.

Gambar di bawah hanyalah diagram evolusi perkembangan alam untuk memahami bagaimana alam berkembang. Ia bukanlah bentuk sebenar alam semesta. Kita masih belum mengetahui bentuk sebenar alam semesta. Ada beberapa hipotesis seperti alam ini berbentuk rata, ada yang berbentuk sfera, dan ada yang berbentuk hiperbolik. Kita pun masih belum mengetahui sama ada alam ini bertebing ataupun tidak.


Kehidupan ‘Makhluk Asing’ Dasar Laut

Manusia sentiasa mencari tanda kehidupan di angkasa lepas. Tetapi hakikatnya, tidak banyak yang kita ketahui tentang lautan dunia terutama hidupan di dasar laut. Dengan melihat imej-imej hidupan di situ, ia seolah-olah meletakkan manusia berada di planet asing.

Di zon mesapelagik atau ringkasnya 200 hingga 1,000 meter di bawah paras laut, hidupan laut tidak mendapat cahaya matahari. Ini menyebabkan hidupan di zon ini menghasilkan cahaya mereka sendiri menggunakan biopendarcahaya.

Salah satu daripadanya ialah jerung pemotong biskut (cookiecutter sThe Patriotshark). Jerung kecil ini diberi nama sedemikian kerana suka menggigit sebahagian kecil daging haiwan yang lebih besar seperti jerung dan ikan paus. Malah, ada juga kes di mana jerung pemotong biskut turut menggigit sebahagian kecil kapal selam.

Jerung ini menggunakan taktik tindak balas penerangan (counterillumination) dengan menggunakan organ-organ yang mengeluarkan cahaya pada bahagian bawah badan. Taktik ini membantu mengurangkan penerimaan cahaya yang diterima dari permukaan sekaligus menyembunyikannya daripada dikesan haiwan pemangsa.

Kebiasaannya, jerung pemotong biskut akan naik ke permukaan pada waktu malam sebelum kembali ke Zon Mesapelagik pada siang hari. Dua taktik ini amat membantu jerung itu dikesan haiwan pemangsa kecuali ikan naga (dragonfish). Ikan ini turut menggunakan taktik tindak balas penerangan untuk menyembunyikan diri sebelum menangkap mana-mana ikan yang kembali dari permukaan air.

Satu lagi taktik perangkap ikan naga ialah keupayaan mengeluarkan cahaya merah. Cahaya merah mempunyai jarak gelombang cahaya yang panjang, jadi ia merupakan cahaya pertama yang ditapis air bila ia mencecah kedalaman 100 meter di bawah paras laut.

Disebabkan kebanyakan haiwan dasar laut berwarna merah, ini menjadikan mereka halimunan. Tetapi apabila ikan naga memancarkan cahaya merahnya, maka amat mudah untuk ikan tersebut memburu mangsanya.

Apabila mencecah kedalaman 1,000 hingga 4,000 meter, kedalaman ini dikenali sebagai zon batipelagik atau zon tengah malam. Di sini, tiada cahaya matahari sampai ke situ. Ia juga amat sejuk dengan suhu empat darjah Celsius dan suhu akan turun menjunam apabila menyelam pada kedalaman yang lebih dalam.

Pada kedalaman ini, semua hidupan laut menjadi kecil kerana sumber makanan yang terhad. Walaupun ikan paus dan anjing laut dikatakan pernah sampai ke zon ini, ia bukannya satu tempat yang baik untuk berada dalam tempoh lama.

Antara hidupan yang ditemui di zon ini ialah ikan Brunswig’s Cusk, sejenis ikan yang hidup pada kedalaman 1,500 meter di bawah paras laut. Ikan ini mempunyai mulut yang besar untuk menelan haiwan invertebra dan krustasea seperti ketam.

Zon ini juga turut mengandungi kawasan pergunungan laut. Kawasan ini menjadi tempat berlindung banyak hidupan laut dan turut menjadi titik utama arus air berpusar. Pusaran ini membawa bersama nutrien dari bahagian permukaan dan dasar laut.

Ia juga turut berperanan sebagai asas kepada sesebuah ekosistem di lautan. Di sini, antara hidupan yang biasa ditemui ialah landak laut, teritip dan batu karang.

Bagi sesetengah hidupan yang tidak mempunyai tangan dan bersaiz kecil, ia memerlukan gigi tajam bagi mengelak mangsa terlepas. Kelebihan ini dimiliki oleh ikan gigi taring (fangtooth fish).

Tetapi apabila mencecah kedalaman 4,000 hingga 6,000 meter di bawah paras laut, maka di sinilah hanya ‘makhluk asing’ yang kuat saja mampu hidup. Dengan suhu sejuk, keadaan gelap dan tekanan yang amat tinggi, hidupan di sini mempunyai badan yang lembut seperti timun laut dan sotong cirrata.

Tidak seperti sotong-sotong lain, sotong cirrata mempunyai sirip pada badan mereka. Disebabkan ia berada di tempat gelap dan bertekanan tinggi, ia tidak perlu risau dengan ancaman haiwan pemangsa. Ini menjelaskan mengapa ia tidak mempunyai mekanisme pertahanan dakwat hitam yang biasa ditemui dalam kalangan sefalopod lain.

Disebabkan cahaya tidak menembusi zon ini, hidupan di sini tidak mempunyai mata. Jika ada sekalipun, ia mempunyai penglihatan yang lemah. Tetapi kelemahan ini digantikan dengan kelebihan lain seperti sirip pektoral yang lebih panjang untuk ikan tripod. Sirip ini membantu ikan itu mengesan getaran pergerakan hidupan laut lain termasuk haiwan pemangsa.

Dan bagi mengelak ia menghabiskan tenaga semasa berenang, ikan tripod menyokong diri mereka dengan sirip ekor dan tulang pelvik ke arah haluan arus. Dengan cara ini, ini membolehkan makanan masuk ke mulut ikan berkenaan.

RUJUKAN

French, R. How do deep-sea creatures survive in the crushing dark?. Museums Victoria.


Apa Yang Sedang Berlaku Di Myammar?

Aku ingat nak hiatus lagi sebulan. Tapi atas permintaan, aku ulas sikit je lah pasal Myanmar.
Sepatutnya parlimen Myanmar mula bersidang hari ini, tapi tentera (orang Myanmar panggil Tatmadaw) bertindak menahan pemimpin parti National League for Democracy (NLD) termasuk Aung San Suu Kyi, dan mengisytiharkan darurat selama setahun.

Apa yang berlaku ialah rampasan kuasa (kudeta) yang klasik.

Kenapa nak rampas kuasa? Sebab Tatmadaw takut hilang kuasa.

Walaupun Myanmar sekarang mengamalkan demokrasi, tapi “demokrasi” ini sebenarnya diwujudkan oleh Tatmadaw, dengan tujuan untuk memelihara kuasa mereka.

Tatmadaw menguasai politik Myanmar sejak tahun 1962, selepas Jeneral Ne Win menggulingkan Presiden Win Maung dan PM U Nu. US pada waktu tu sibuk Pe-rang Vietnam, so tak ada masa nak tarbiah Myanmar (waktu tu masih bernama Burma) pasal demokrasi dan hak asasi manusia bagai.

Hanya pada tahun 1988-1989, situasi Myanmar mula menarik perhatian dunia apabila berlaku demonstrasi besar-besaran yang dipimpin oleh Aung San Suu Kyi yang mengasaskan parti NLD.

Suu Kyi adalah anak Aung San yang merupakan bapa kemerdekaan Myanmar. Keluarga Aung San masih mempunyai prestij yang tinggi di kalangan orang ramai, jadi Tatmadaw melihat Suu Kyi sebagai ancaman dan kurung dia kat rumah.

Tapi pada masa yang sama, Tatmadaw bersetuju untuk mengadakan PRU pada tahun 1990, dengan harapan parti proksi tentera (National Unity Party) akan menang. Sekali kena belasah dengan NLD yang menang 392 daripada 492 kerusi. Tatmadaw tak terima keputusan, dan tak buat PRU lagi.

Ahli politik dan media luar (terutamanya Barat) bersimpati dengan Suu Kyi, melihat dia sebagai ikon demokrasi, bagi dia Nobel Peace Prize pada tahun 1991.

Myanmar pun dikenakan pelbagai sekatan ekonomi, dan akhirnya Tatmadaw membebaskan Suu Kyi pada tahun 2010.

Perlembagaan baharu juga berkuatkuasa bermula tahun 2008, membenarkan PRU bagi memilih wakil rakyat ke parlimen. Cuma, 25% kerusi parlimen (110 daripada 440 di dewan bawah, 56 daripada 224 di dewan atas) diperuntukkan kepada Tatmadaw tanpa melalui PRU. Dan perlembagaan hanya boleh dipinda dengan persetujuan lebih 75% ahli parlimen.

Indonesia pun pernah buat macam tu selepas kejatuhan Suharto tahun 1998, di mana 38 daripada 500 kerusi Majlis Perwakilan Rakyat reserved untuk tentera dan polis. Tapi peraturan itu dimansuhkan bermula tahun 2004, membolehkan Indonesia menjadi demokrasi penuh.

Tatmadaw juga diberi jawatan kabinet yang paling penting seperti naib presiden, menteri dalam negeri dan menteri pertahanan. Tak ada jawatan PM. Presiden dicalonkan oleh parlimen dan selalunya dari kalangan ahli parti yang mempunyai paling banyak kerusi.

Dan untuk menghalang Suu Kyi menjadi presiden, Perlembagaan 2008 menetapkan sesiapa yang berkahwin dengan warga asing tak boleh pegang jawatan presiden. So basically Suu Kyi yang berkahwin dengan Michael Aris (warga UK) tak layak.

PRU diadakan pada tahun 2010. NLD tak bertanding, maka Union and Solidarity Development Party (USDP) yang merupakan proksi Tatmadaw berjaya menang 388 daripada 498 kerusi yang dipertandingkan. Thein Sein yang merupakan mantan PM dalam kerajaan tentera dilantik sebagai ketua kerajaan “orang awam” pertama sejak 1962 (sebenarnya tentera bersara).

Tapi dalam PRU 2015, NLD belasah USDP dengan memenangi 390 daripada 498 kerusi. Walaupun Suu Kyi tak boleh pegang jawatan presiden, parlimen yang dikuasai oleh NLD meluluskan undang-undang yang mencipta jawatan khas bernama State Counsellor untuk Suu Kyi.

Nama je Counsellor (Penasihat), tapi dia yang pegang kuasa sebenar sebagai ketua kerajaan “de facto” (secara fakta). Tapi yang pegang jawatan presiden (Htin Kyaw dan kemudian Win Myint) pun dari NLD. Geng sendiri so tak kisah lah.

Sebagai respon, Tatmadaw mengorak langkah seterusnya dengan mengapi-apikan sentimen anti-Rohingya. Pada Oktober 2016, Tatmadaw melancarkan serangan ke atas kaum Rohingya di Rakhine, membuat kerajaan NLD berdepan dengan desakan antarabangsa.

Kira-kira yang dibuat oleh Tatmadaw ialah: kalau Suu Kyi pertahankan Rohingya, maka kaum majoriti (Bamar) yang termakan propaganda Tatmadaw akan benci Suu Kyi, dan NLD akan kalah PRU yang akan datang. Suu Kyi ialah ikon demokrasi dan hak manusia, dan rapat dengan Barat, mestilah dia akan bersama dengan Rohingya.

Tapi agak mengejutkan, Suu Kyi memilih untuk mempertahankan tindakan Tatmadaw, sanggup dimaki oleh satu dunia. Tapi itu juga membolehkan NLD menang sekali lagi dalam PRU November 2020, tambah lagi 6 kerusi.

Kalau berterusan macam ni, Tatmadaw memang out lah. So Tatmadaw pertikaikan keputusan PRU, kata PRU tak bersih, dan menahan Suu Kyi dan Win Myint.
Jalan cerita yang seterusnya bergantung kepada reaksi kuasa-kuasa besar, terutamanya China dan India yang merupakan jiran Myanmar.

Tatmadaw ada hubungan baik dengan China, so basically China akan berdiam diri, kata tu urusan dalaman Myanmar.

India pun tak kisah sangat perkembangan dalaman Myanmar, as long as kerajaan Myanmar jaga kepentingan India dalam Myanmar (India ada banyak projek pelabuhan dan infrastruktur di Myanmar).

So kena tengok apa reaksi US dan EU. US di bawah Biden yang berhaluan liberal internationalist memang tak boleh toleransi dengan benda-benda macam ni, cuma selain sekatan dan kecaman, US pun tak boleh buat apa sangat.

Reaksi rakyat Myanmar juga akan jadi penentu. Adakah penyokong NLD akan dapat terima demokrasi digantung begitu sahaja? Dan kalau berlaku protes besar-besaran, apakah respon Tatmadaw?

Itu semua akan menentukan halatuju krisis politik Myanmar kali ini.
Dalam Politik Untuk Pemula yang akan terbit nanti, korang akan baca lebih lanjut pasal kudeta dalam Bab 24 (Rampasan Kuasa). Kenapa ada negara tenteranya sangat berkuasa sampai boleh buat kudeta, ada negara pula tak ada masalah macam tu.
Nak kembali berhiatus.


Kisah Nasionalis Menjaga Khazanah Sejarah Mereka

“The nationalists managed to take only 3,824 boxes with them, much fewer than were transferred from Beijing when the objects took to the road. However, those boxes included a great deal of the most valuable objects. A total of 16,176 crates went to the Palace Museum in Beijing.”

Sepatutnya kita di sini memiliki sikap begini. Menyelamatkan artifak sejarah walau apa jua keadaan sekalipun. Walau dalam damai dan perang, walau berebut kuasa sekalipun.

Tapi jiwa dan otak segelintir dari kita terutamanya para pemimpin dan pihak-pihak yang dipertanggungjawabkan untuk hal-hal begini masih terjajah, pemalas, lembab, beku dan skema.

Bukan sahaja tidak peka warisan, premis atau artifak bersejarah sedia ada yang musnah atas nama pembangunan, malah nak ‘reconstruct’ balik entiti bersejarah macam istana, kapal (contohnya Mendam Berahi) dan premis (seperti candi, tembok, tapak bersejarah) pun punyalah berkira. Nak naikkan kapal dagang purba di Sungai Batu punyalah kedekut.

Indonesia jumpa perahu purba je dalam tanah, punyalah excited dia korek. Adakah kita miskin? Tak, kita kayaraya, duduk bawah macam-macam mineral, kat laut ada minyak, tanah subur. Macam mana Korea Selatan boleh ada peruntukan untuk binabalik istana-istana raja mereka (binabalik, bukan pulihara) ketika ekonomi mereka sedang meleset akibat perang saudara.

Macam mana Thailand boleh pulihara semua bangunan-bangunan bersejarah dia, malah bina banyak contoh-contoh senibina Thai pada bangunan-bangunan baru dikala kita bina replika istana Melaka pun ala kadar je padahal ada perinciannya dalam manuskrip, ada lakarannya dalam simpanan Eropah. IDENTITI tu teramatlah penting sampai Filipina kecoh nak berindentitikan Melayu.

Bagaimana China boleh kekalkan Kota Larangan? Bagaimana India boleh kekalkan Red Fort? Bagaimana Jerman boleh kekalkan Istana Neuschwanstein atau Jepun kekalkan Istana Himeji adalah sikap dan pemikiran yang perlu dipelajari.

Benda ni sama dengan bagaimana Jepun boleh menjadi kuasa Asia pada abad ke-19 ketika kita masih jauh mundur ke belakang? Boleh cabar kuasa Eropah, malah kalahkan Rusia serta kemudiannya British di Asia Tenggara! Jepun makan ikan makan nasi sama macam kita. Jepun makan mi segera, kita pun sekarang makan mi segera. Ada dua mata, dua lubang hidung, dua telinga satu mulut.

Jadi apa bezanya? Sebabnya Jepun belajar bersikap dan berfikir seperti negara-negara Eropah yang maju. Kemajuan material ‘bundle’ sekali dengan sikap memelihara sejarah dan identiti. Bersekali dalam satu silibus. Itulah ilmu ghaib yang kebanyakan kita di sini masih tak paham.


Sejarah Penciptaan Sabun Dari Zaman Purba

Walau dimana anda berada, pastikan anda mencuci tangan dengan sabun.

Sedangkan yang ada alahan pun mempunyai sabun-sabun tertentu untuk melengkapkan penyucian. Senang kata setiap hari sabun digunakan.

Mandi kena sabun atau syampu. Selesai berjuang dalam pelaburan pun boleh jadi masalah dunia kalau sabun habis, lagi sakit hati kalau sabun jatuh lubang jamban.

Selain dari kegunaan diri kita, untuk basuh baju, cuci pinggan, mop lantai dan basuh kereta pun ada sabun-sabun khas.

Sabun sebenarnya telah digunakan dalam hidup manusia sejak 4800 tahun lepas. Tamadun Babylonia dirakamkan menggunakan sejenis bahan yang sangat sama dengan sabun moden.

Babylonia menggunakan campuran air, bahan alkali dan minyak kayu manis Cina sebagai sabun, seperti dirakamkan dalam suatu batu bersurat berasal dari 2200 SM.

Semasa pemerintahan Raja Nabonidus (556-539 SM), Babylonia menggunakan abu, minyak cypress dan minyak bijan untuk mop lantai.

Mesir Purba pun begitu. Mereka kerap mandi dengan campuran minyak lemak haiwan atau sayur dan garam alkali. Kadang-kala mereka menggunakan kapas. Manakala Israel Kuno pula menggunakan abu daripada tumbuh-tumbuhan untuk buat sabun yang harini dipanggil “potash”.

Kalau nak tahu pasal potash, bahan ini sebenarnya ialah campuran kayu dibakar atau abu sayur campur dengan minyak zaitun atau minyak lemak babi. Potash ialah bahan alkali.

Namun bukan semua puak Bani Israil menggunakan lemak babi atas pengharaman dalam kitab Talmud dan Tanakh. Mereka sebaliknya menggunakan minyak zaitun yang didihkan dalam periuk tembaga selama berhari-hari, sebelum dicampurkan dengan potash dan limau.

Jadi dari dulu sampai sekarang, sabun mandian dikekalkan sifat mesra alam kerana bahan-bahannya semulajadi.

Semasa abad ke-19, tiga bangsa sentiasa bersaing untuk menguasai pasaran sabun atau kejiranan di Eropah Barat – Itali, Perancis dan Sepanyol.

Kedatangan sabun di Amerika Syarikat pula bermula pada 1837, apabila seorang pembuat lilin berganding dengan pengeluar sabun. William Procter dan James Gamble terus buat syarikat sabun sendiri iaitu P&G.

Hampir 30 tahun kemudian, William Sheppard pula membuat paten untuk mengeluarkan sabun cecair pertama dalam dunia. Zaman itu sabun cecair sangat lain berbanding kita, kerana agak likat dan bagaikan bersirap maple.

Keluaran Sheppard digunakan secara pesat di hospital dan dapur restoran, belum tmebus masuk ke perumahan lagi.

Persaingan kental mendesak syarikat-syarikat sabun meluaskan jaringan. P&G pada tahun 1927 merupakan antara syarikat pertama yang bayar iklan melalui radio agar kesedaran kebersihan dalam kalangan surirumah dipertingkatkan.

P&G pada tahun 1966 mengeluarkan perbelanjaan sebanyak AS$161 juta untuk melancarkan iklan sabun melalui televisyen pula. Dan pada zaman itu, Robert Ridgely Taylor berjaya menciptakan beratus-ratus jenis sabun bentuk pepejal di rumahnya.

Taylor kemudian mengilhamkan jasanya yang popular sampai masih digunakan sekarang. Beliau membuat sabun cecair yang diletakkan dalam botol tekan.

Dinamakan Cream Soap on Tap, sabun ini dituju kepada golongan atasan kerana mempunyai botol tekan berhias dalam seramik. Menyedari bahawa golongan bawahan tidak mampu membeli sabunnya, beliau membuat tindakan yang amat drastik.

Syarikatnya hanya bernilai AS$12 juta pada tahun 1980. Dan sebanyak itulah beliau belanjakan bagi tujuan kajian dengan pesanan 100 juta botol bentuk plastik. Ilhamnya tersangatlah masyhur sampai tujuh tahun kemudian, Taylor jual syarikatnya dengan nilai AS$61 juta.

Teknologinya diperbaiki lagi dengan sumbangan seorang warga Taiwan yang membuatkan botol sabun automatik. Teknologinya yang menggunakan “motion sensor” akan keluarkan sabun apabila dapat mengimbas tangan.

Pemodenan ini sangatlah penting, kerana botol yang ditekan beribu tangan semestinya tidak bersih. Sudah tentunya dengan jaminan kebersihan.

Akhir kalam, kalau sabun jatuh, tolong jangan kutip kalau ada orang di keliling.

RUJUKAN:

The Short History Of Soap – From Ancient Mesopotamia To Proctor & Gamble
https://www.realmofhistory.com/2016/08/10/origin-soap-ancient-mesopotamia-2800-bc/